Бу сиз айтган жавоҳир...\nHome icon Бош саҳифа»Кутубхона»Мақолалар»Бу сиз айтган жавоҳир...\nБаъзида инсон хаётига ўзи кутмаган холатда, юлдузли даврлар кириб келаркан ва бу давр ўзининг нурафшонлиги, омадбахшлиги, саодатмандлиги билан киши хотирасида, тақдирида ўчмас из қолдираркан.\n90-йиллар бошида, Ўзбекистон Ёзувчилар уюшмасида, Қуръони Каримнинг таржимаси хусусида бир неча бор муҳокамалар бўлиб ўтди ва уни таржима қилиш атоқли арабшунос олим Алоуддин Мансурга топширилди. Алоуддин Мансур номзодини, ўша пайтда Ёзувчилар уюшмасида биз билан бирга хизмат қилувчи адабий маслаҳатчи, олим Анвар Турсун кўтариб чиққан ва бу таклифни шайх Муҳаммад Содиқ Муҳаммад Юсуф, академик Алибек Рустамов, Ёзувчилар уюшмасининг ўша пайтдаги Раиси Одил Ёқубовлар қўллаб-қувватлаган эди.\nТаржима “Шарқ юлдузи” журналида бобма-боб чоп этиладиган бўлди.\nТаржима жараёни икки йилга чўзилди. Менинг қўшган кичкинагина ҳиссам шунда эди-ки, таржима қилинган қисмларни Қорасув шаҳридан келтиришда кўмаклашар, қўлёзма холатидан машинка ёзуви холатига ўгиришда қўлим тегиб, шу баҳонада домланинг суҳбатларига мушарраф бўлардим.\nТаржима, миллий ва маънавий хаётимиз тарихида инқилоб бўлди ва у истиқлолимиз эришган энг катта ютуқлардан бири сифатида эътироф этилди.\nУлкан дарё суви миллион-миллион аҳоли яшовчи шаҳар хаётига сингиб, турмуш тарзини обод қилганида, фаровонлик келтирганида, уларнинг барини бирма-бир ёзиб, таърифлаб бўлмаганидай, бу таржиманинг оламшумул хусусиятини, юртдошларимизни Каломуллоҳ мазмуни билан ошно қилишдаги буюк хизматини таърифлашнинг имкони йўқ.\nАллома Алоуддин Мансур, замонамизнинг Абу Ҳомид Ғаззолий сингари етук олими экан.\nИстиқлол шабадаси эндигина эсаётган ўша йилларда, мустабид тузум келиб-кетувчи ёвуз мафкуралар заҳри инсон шахси, ақлу-заковатини емиришга қанчалик ўткир тиғ билан йўналтирилмасин, Худо асраган кишилар омон қолиши ва ўзбек миллати ўз буюклигини ҳеч қачон йўқотмаслигига, мана шу инсон сиймосида яна бир бор иқрор бўлгандим.\nЖурналистлигимга бориб, ўша йиллар домладан эшитган жавоҳир сўзларни ён дафтаримга ёзиб олган эканман, эндиликда уларни омонат сифатида, сизларга тақдим этмоқдаман. Зеро, олмос йиллар ўтса ҳам ўз қийматини йўқотмайди ва улар сизнинг кўнгил мулкингиздаги дурдоналар бўлиб қолишига умидворман.\n“Олим ёки толиби илм, олимларни тингловчи ёки илмни суювчи бўлинг. Илмнинг душмани бўлишдан сақланинг, акс ҳолда ҳалок бўласиз, - дегандилар пайғамбаримиз Муҳаммад алайҳиссалом. Худди шунингдек инсон ҳар қанча шаккок бўлмасин, вужудида яратганга иймон келтириш ҳисси борлигини доимо сезади. Бу туйғусиз у ҳалок бўлишини ҳам билади. Энг муҳими бу туйғуни йўқота олиш инсоннинг қўлидан келмайди. Пайғамбаримиз самога боқиб, ”шундай анвар юлдузларни яратиб қўйган Аллоҳга нега одамлар иймон келтирмайдилар-а, - дея йиғлаган эканлар. Юлдузларни одамлар йўқотолмаганларидек, қалбларидаги Аллоҳга бўлган иймонни ҳам йўқотаолмайдилар. Фақат, бугунги куннинг фожеаси биз ўз кўнглимиздаги иймонга эътиборсиз бўлиб қолган эдик.\nАввало Қуръонни фақат бир адабий асар деб қараш тўғри эмас. Бу илоҳий Китоб Тангрининг борлигига иймон келтирган кишига биринчидан Яратганнинг қандай зот эканини танитади, сўнгра инсонга инсоннинг ким эканини, бу дунёга нима учун келганини, зиммасида қандай вазифалар борлигини ва яратган билан қандай алоқа боғлаши кераклиги, ўзи каби яралганлар, яъни атрофидаги олам билан қандай муомала қилиши лозимлиги... қисқа қилиб айтганда қандай қилиб, инсон ўзининг нисбатан қисқа умрини ҳақиқий инсондай яшаши зарурлигини ўргатади. Шунинг учун ҳам бу Китоб мана 1400 йилдирки, дунёнинг ҳамма томонларида тиловат қилиниб келмоқда. Жаҳонда уни ўқимаган миллат, У таржима қилинмаган тил йўқ ҳисоби. Бизнинг аждодларимиз ҳам уни яхши билишган, ўқиб амал қилишган. Лекин афсуски неча ўн йилардан буён халқимиз бу илоҳий асардан бебаҳра яшади. Унинг на ўзини, на таржима тафсирларини ўқиш имкониятига эга бўлди.\nҲайрият бугунга келиб шоир айтмоқчи:\nҚуръонни ким томонидан қайси тилга таржима қилинмасин унинг аслидек бўлмаслиги аниқдир. Чунки ундаги ҳар бир оят, ҳар бир калима, балки ҳар бир ҳарф шу қадар топиб айтилиб, ўз ўрнига қўйилганки, бундай айтиш фақат Яратганнинг қўлидан келади, холос. Бу даъвойимизга Қуръон нозил бўлган даврда юз берган бир воқеа далил бўлса керак: Муҳаммад алайҳиссалом замонларида араб оламида адабиёт ниҳоят даражада ривожланган бўлиб, адиблар орасида тез-тез мусобақалар ўтказилиб турилар ва ғолибларнинг асарларини Каъба деворларига илиб қўйишар эди. Кунлардан бир куни саҳоба (яъни, пайғамбаримиз билан ҳамсуҳбат бўлган мусулмон)лардан бири Қуръондаги энг кичик сура бўлган “Кавсар” сураси ёзилган варақни ғолиб асарлар ёнига илиб қўяди. Шунда бу сурани ўқиган шоирлар бир овоздан “Бу башар сўзи эмас”, деб гувоҳлик берадилар. Шунинг учун уламолар Қуръонни аслидек қилиб таржима қилиш мумкин эмас деб ҳисоблайдилар. Мен ҳам Қуръоннинг ушбу ўзбекча таржимаси фақат Қуръон томонга бир қадам деб баҳоланиши лозим деб биламан.\nДарҳақиқат Қуръонда “Бу эслатмани (яъни Қуръонни) Биз ўзимиз туширганмиз ва уни ўзимиз сақлагувчимиз” мазмунидаги оят мавжуд. Асрлар оша мазкур оят Қуръоннинг илоҳий Китоб эканини қайта-қайта исботлаб келмоқда. Ўтмишни қўйиб турайлик, мана шу охирги асрда бу азиз Китобга қарши қанчадан-қанча хуружлар бўлмади? Уни ўтга ёқдилар, дарёларга оқиздилар, қабрларга кўмдилар. Бугина эмас. Яна Қуръонни ёд олган, ёки ҳаётини шу илоҳий китоб асосида ўтказмоқни истаган миллионлаб кишиларни йўқотиб юборишди. Кейинчи? Кейин бошқа миллионлар қўлларида, тилларида ва дилларида бир ҳарфи ҳам заҳаланмаган шу азиз Китоб билан пайдо бўлдилар. Ислом таълимотига кўра Қуръон илоҳий китобларнинг сўнггисидир. Бинобарин уни то қиёматгача йўқотмай, бузмай сақлашни Тангри ўз зиммасига олган. Шу боисдан бошқа илоҳий китобларга ўзгаришлар кириб, бузилгани ҳолда (масалан, Инжилнинг 70 дан ортиқ таржималари бор, лекин асл нусхаси ҳеч қаерда мавжуд эмас) Қуръон Пайғамбар алайҳиссаломга қандай нозил қилинган бўлса шундай сақланмоқда. Бу тўғрида япон олимлари жуда қизиқ тажриба ўтказдилар:\nХХ – аср мўъжизаси бўлган компьютер воситасида Қуръондаги ҳарфлар, калималар, оятлар ва суралар ўртасидаги юксак мутаносибликни ва теран изчилликни, ҳамда унда қамраб олинган мавзулар ва амри-фармонларнинг ўлмас-ўчмас эканини кўриб улар бу китобни бир киши эмас, бутун бир академия ҳам ёзиши амри-маҳол деган хулосага келганлар ва бу тажриба ҳақида битилган рисолаларида адолатли бир фаразни ўртага ташлаганлар: “Бизнинг асримиздаги айрим одамлар шу қадар тошбағир бўлиб кетганларки, ҳатто темир машина текшириб, исботлаб, иймон келтириб турган китобни ҳам инкор қиладилар”.\nЭътиқод нафақат кўнгил ободлиги, балки ҳар икки дунёнинг ободлигидир. Зотан илму-фан равнақининг ўзи инсониятни бахтли қилаолмайди. Билъакс эътиқоддан айру тушган илм одамзодни бахтсизлик – ҳалокат ёқасига олиб бориб қўйиши тайиндир. Дунёдаги бор илму-фалсафалар ақлни тўлдиради, аммо кўнгилга озуқа беришга қодир эмас. Дилни фақат пок эътиқод обод қилади. Яъни эътиқодсиз дил-хароб бўлган дилдир. Инсоннинг зиммасида ақлидан кўра қалбининг ҳаққи кўпроқдир. Инсоннинг тириклигини билдириб турадиган нарса ҳам унинг қалбидир. Зеро сиз дам олганингизда миянгиз ҳам дам олади. Уни баъзан қаттиқроқ, баъзан эса секинроқ ишлатишингиз мумкин. Аммо бу беором қалб дунёга келганингиздан кетгунингизча билсангиз-билмасангиз, истасангиз-истамасангиз тинмасдан уриб-ишлаб туради. Демак ИНСОН деган оламнинг маркази - пойтахти қалб бўлиб, уни пок эътиқод билан обод қилмоқ бурчдир. Ажабки, эътиқод нопок дилларга сиғмайди – худди шўр ерда гул унмагандек! Ажабки кўпинча ўша шўр диллар тоза кўнгиллар устидан, уларнинг эътиқодлари устидан куладилар – эътиқодсизлик эътиқоддан устун бўлиб олади. Лекин шундай қора кунларда ҳам юксак эътиқод эгалари иймон-эътиқодсиз яшагандан кўра ўз эътиқодлари йўлида қурбон бўлишни шараф деб биладилар. Бунга тарихдан истаганча мисол топиш мумкин. Мана масалан Октябрь инқилобидан кейинги сургун ва қирғинларда қанчадан-қанча улуғ зотлар ўз эътиқодлари сабабли шаҳид бўлдилар. Қўқонлик бир фозил мўйсафиднинг ҳикояси орадан йигирма беш йилдан ортиқ вақт ўтса ҳам кечагидек қулоғим остида эшитилаверади: 20-йилларда солдатлар кунда-кунора уламо ва фузалоларни шаҳар четидаги бир жарлик ёқасига олиб-келиб отишар, улар кетганидан кейин, одамлар қўрқа-писа келишиб шаҳидларни чуқурдан тортиб чиқиб қабристонга олиб бориб кўмишар эди. Биз болалар пана-пастқам жойларга яшириниб бу даҳшатни томоша қилардик. Бир куни уч-тўрт кишини олиб келишиб, командир энди отишга буйруқ бермоқчи бўлиб турганида узоқдан бир киши кўринди ва шошиб шу тарафга қараб кела бошлади. Афтидан қўқонликка ўхшамас эди. Яқин келгач жар ёқасига тизиб қўйилган кишиларни кўрсатиб солдатлардан “Булар кимлар”? – деб сўради. Командир “Булар руҳоний, диндор унсурлар бўлгани учун отувга ҳукм қилинганлар. Агар жонингдан умидинг бўлса йўлингдан қолма” деб дўқ-пўписа билан жавоб қилди. Шунда ҳалиги киши, ”Ундай бўлса шошмай туринглар” – деб ўзи ҳам жар ёқасига, маҳбуслар ёнига бориб турди ва деди, - Мана энди отинглар. Сал кечиксам мен ҳам булар билан бирга кетмай, сенлар билан қоларканман”.\nМана шу ҳикояни эшитганимдан буён буюк туркигўй адиблар – Абдуллоҳ Қодирий, Абдулҳамид Чўлпонларнинг ўлими ҳақида ўйлайман, уларнинг ночор, ноилож ўлиб кетганлар деган фикрни ҳеч қабул қила олмайман. Назаримда улар ўзгалар тирик қолиши учун ҳар қандай разолатдан қайтмаётганларини кўриб турсаларда эътиқоддан кечиб яшайдиган ҳаётни ўз ихтиёрлари билан ташлаб, пок эътиқод билан шаҳид бўлишни ўз ихтиёрлари билан танлаб олганлар. Ва адашмаганлар. Зотан бу хаёт нақадар ширин, нақадар тотли бўлмасин эътиқоддан кечиб яшашга арзийдиган даражада қимматбаҳо эмас.\nОёғи ердан узилган одам жисман ҳалок бўлса, қалби осмондан узилган одам – эътиқоддан кечган одам руҳан ҳалок бўлади. Ҳақиқий осмондан ажраб қолган одам назаримда иссиқхонада – сохта осмон остида ўстирилган ўсимликка ўхшайди – на мазаси бор, на ҳиди. Чунки жон инсоннинг ҳеч қачон ўлмайдиган асли-моҳияти, жасад эса бир муддат кийиб юрилиб, эскириб, яроқсиз ҳолга тушгач ечиб қўйиладиган кийим каби нарсадир. Шунинг учун ҳам баданингизнинг бирон аъзоси касалланса, кесилса ё шилинса ўша аъзо эмас, балки жонингиз оғрийди. Мана шу аён ҳақиқатдан кўз юмган киши адашади.\nҲаёт нақадар оғир, нақадар аччиқ бўлмасин арзир-арзимас сабаб-баҳоналар билан кечиб юборилаверадиган даражада арзон матоҳ эмас!\nШундай ривоят ҳам бор:\n- “Барибир харом – деди Ийсо – чунки ўша ҳалолдан топиб, халолга сарфлаб юрган вақтингда Тангрига ибодат қилишдан қоласан”.\nИслом динида эса бу масалага кенгроқ қаралади. Масалан пайғамбаримиз Муҳаммад алайҳиссалом саҳобаларга шундай деганлар: ”Бу дунё деб охиратидан кечган киши ҳам, охират деб дунёсидан кечган киши ҳам сизларнинг яхшингиз эмас. Балки ҳар иккисидан баҳрманд бўлган киши яхши кишидир”. Ислом ўша ҳалол меҳнат билан дунё топиш ва уни халол ишларга сарф қилишни муҳим ибодатлардан деб ҳисоблайди. Бу динда одам Тангрининг ердаги халифаси саналиб, дунёни обод, фаровон қилиш ҳамманинг зиммасидаги бурч деб қаралади. Ислом ”Дунё топиш харом эмас, балки дунёга қул бўлиб қолиш харом”, дейди. Шунингдек ислом бировнинг ҳаққидан ҳазар қилишга буюради. Бунинг ибратли мисолларидан бири Пайғамбар алайҳиссалом вафот қилганларида бир кўйлакларини бола-чақаларининг нафақаси учун бир яҳудийга ярим қоп арпага қўйиб кетганларидир. Ҳолбуки ислом давлатининг хазинаси у пайтда олтин кумуш билан тўла эди. Аммо у зот бу хазина фуқаронинг хаққи деб қўл теккизмаганлар.\nБутун Ер шари одамлари исломга кириб, ҳаммаёқ исломобод бўлиб кетса ҳам, Аллоҳнинг буюклик сифатига заррача сифат қўшилиб қолмайди, ёки аксинча, ҳамма диндан қайтиб, Ер юзининг барча инсонлари жаҳолат ботқоғига ботса ҳам, Аллоҳнинг буюклик сифатидан мисқолчалик камайиб қолмайди. Ким номоз ўқиса ўзи учун ўқийди, ҳаётини тиклаш, саодатли яшаш, қиёматдаги мушкулотларини осон қилиш учун ўқийди.\nУнинг тўғри йўлдан юриб топган ҳидоятига Аллоҳ муҳтож эмас, ўша банданинг ўзи муҳтождир.\nБизнинг ақлимиз ҳам Ерга ўхшайди. Ер шўрҳок, қаттиқ ва қуруқ бўлса, экин униб чиқмаганидай, ҳидоят озуқаси билан ақлга ишлов бериб турилмаса, ундан яхши фикрлар униб чиқмайди.\nИсломда мартаба илмига қараб белгиланади. Мабодо, 13 яшар бола 70 яшар кишидан кўра тўғрироқ, қироати комилроқ ўқиса, бемалол имомликка ўтавериши мумкин.\nОдамнинг бошига ҳар куни уйқунинг келиши, ўлимнинг ҳар кун келишидир.\nОдам уйқуга кетганда ўлим диёрига борар, уйғонганда қайтиб келаркан.\nХудо, охиратни эслатиш учун, ўлимни эслатиш учун, уйқуни чиқарган.\nОлим, ҳалоллик, тўғрилик, хақгўйлик билан илм тўпласа, унинг қурган бу иморати – масжидга ўхшайди.\nОдамлар кўрсин деб, ўқилган намоз,\nУларга қилинган саждадир, холос.\nЕр юзидаги ҳамма олиму-уламоларнинг ёзганлари, ҳатто Қуръонга қилган тафсирлари, Қуръоннинг бир сатричалик қудратга эга бўлмайди.\nМусулмон одамнинг мусулмончилигининг биринчи белгиси, шукур қилишидадир.\nДуо – ибодатнинг илигидир.\nҚуръон билан Қуръоннинг таржимаси орасидаги фарқ Ер билан Осмончаликдир. Буюк Аллоҳ ва гуноҳкор банда орасидаги фарқ қанча катта бўлса, Қуръон ва унинг таржимаси орасидаги фарқ шунча каттадир.\nҲатто Ислом давлатини қураман дея жаҳд қилиш ҳам, бир манфаатни кўзлаб қилинадиган ҳаракатдир. Ҳақиқий мусулмон ҳеч қандай манфаатни кўзламай, холис ният билан Аллоҳ ризолигига эришаман деб, ният қилсагина, у ҳақиқий мусулмон бўлади. Банда холис ният қилмас экан, бирор манфаатни кўзлар экан, у ҳатто Ислом давлати қурган бўлса ҳам, заррача савобга эришолмаслиги, Аллоҳ ризолигига етишолмаслиги мумкин.\nВа аксинча, у Аллоҳ розилиги учун ва фақат Аллоҳ учун мисқолча савоб иш қилса, қиёмат куни тоғчалик мағфиратга эришиши мумкин.\nМисол учун, итни биров туртса, осмонга қараб увиллар, ўзига етган жабр учун, Аллоҳга шикоят қилар экан. Буни биров унга ўргатмаган, буни унга Аллоҳнинг ўзи ўргатган.\nБаъзи бир одамлар намоз пайти ўзларини сувга тушган балиқдек эркин тутадилар ва роҳатланиб намоз ўқийдилар. Баъзилар эса, қафасга тушган қушдек, бетоқат бўладилар.\nБиз намоздан олдин ўзимизни қайси тоифага мансублигимизни текшириб олайлик.\nРаҳимдиллик – инсондаги энг комил фазилатлардан биридир. Бу туйғуси шаклланмаган инсон, ҳайвондан ҳам пастроқ даражага тушиб қолиши мумкин. У Аллоҳдан энг узоқда турган инсондир.\nОнанинг ўз фарзандига меҳри қанчалик беътама бўлмасин, Аллоҳнинг ўз бандасига меҳри ундан минг чандон беътама ва покроқдир.\nПайғамбаримиз ўз хаётлари давомида ҳамиша биринчи бўлиб салом берганлар ва бутун умрлари мобайнида у киши алик олган ҳолат юзага келмаган.\nИбодат қилиб юрган дўпписиз одам, дўппи кийиб ибодат қилмайдиган одамдан минг бора афзалдир.\nМусулмон одам динидан айрилган заҳоти, хотинига талоқ тушади.\nКим кимдан қўрқса, ўшанга банда бўлади.\nПайғамбаримизнинг саҳобалари 124 минг нафар бўлган экан. Саҳобалик шу қадар юксак мақомки, ислом йўлидаги мингта вали, мингта муфтийнинг даражаси битта саҳобаникига тенг келолмайди.\nИмом Аъзам Раҳматуллоҳу алайҳ етти минг марта Қуръонни хатм қилган эканлар. Етти минг марта Қуръонни хатм қилиш – бу муттасил йигирма йил давомида ҳар куни бир бор тик туриб Қуръонни тўлалигича ўқиш демакдир.\nҚуръон кишига қувват беришини шунда ҳам кўриш мумкинки, Имом Аъзам, ҳаётларининг сўнгги ўттиз йилида бирор марта оғизлари очиқ бўлмаган ва 83 минг масалани айтган эканлар.\nҲаётимизнинг энг қимматли, энг гўзал дақиқалари дунё бўйлаб қилган сайру-саёҳатлар, боғу-роғлар, ресторанлардаги чоғларимизда эмас, жойнамоз устидаги онларимиздадир. Биз ҳеч қачон жойнамоз устидагидай азиз бўлмаймиз.\nИбодат - фаришталарнинг юмушларидандир.


Столтенберг: НАТО ИШИДга қарши коалицияга қўшилади\n12:43 / 25.05.2017\nНАТО давлатлари етакчилари саммит давомида альянснинг ИШИД террорчилик гуруҳига қарши кураш бўйича коалицияга қўшилиши ҳақида қарор қабул қилади. Бу ҳақда AFP НАТО бош котиби Йенс Столтенбергга асосан хабар берди.\nАввалроқ, баъзи ОАВ Франция ва Германия 25 май куни НАТОнинг ИШИДга қарши коалицияга қўшилиши учун розилик бериши ҳақида хабар тарқатганди.\nЭслатиб ўтамиз, 25 майда НАТОнинг Брюсселдаги янги бош қароргоҳида альянснинг қисқартирилган дастур бўйича саммити бўлиб ўтади. Йиғилишнинг асосий мавзулари НАТОнинг террорчиликка қарши курашдаги роли ва АҚШ иттифоқдошларининг мудофаа харажатларини ошириши бўлади.\nИШИД коалиция НАТО


9 Ноябрь 10:45\nNUR-SULTAN. Kazinform - Қозоғистон Ички ишлар вазири Ерлан Турғумбаев мамлакат Мустақиллигининг 30 йиллигига бағишланган амнистия актига кўра, қайси тоифадаги ва қанча маҳкум озод этилишини маълум қилди, деб хабар беради Kazinform мухбири.\nҚозоғистон Мустақиллигининг 30 йиллиги муносабати билан фуқаролар ва бутун давлат учун хавф туғдирмайдиган жиноят содир этган шахсларни амнистия қилиш тўғрисида қарор қабул қилинди. Қозоғистон Республикаси Ички ишлар вазирлиги Қозоғистон Республикасининг «Aмнистия тўғрисида»ги қонуни лойиҳасини жамоатчилик муҳокамасига тақдим этди.\n«Ўртача оғир ва енгил жиноят содир этган шахслар амнистияга лойиқдир. Кейин вояга етмаганлар, кексалар, I ва II гуруҳ ногиронлари ҳамда ҳомиладор аёллар, вояга етмаган боласи бор аёллар тоифалари аниқ белгилаб олинди», — деди Е. Турғумбаев Хабар телеканалидаги «Ұлттық мүдде»(Миллий манфаат)кўрсатувида.\nВазирнинг сўзларига кўра, амнистия туфайли мингга яқин маҳкум ва 3000 дан ортиқ пробация назоратидаги шахслар озод қилинади.\n«Шу билан бирга, амнистиянинг иккинчи қисми озодликдан маҳрум қилиш муддатини қисқартиришга қаратилган. Шу тариқа, жазони ижро этиш муассасаларидаги 1300 нафар ва шартли равишда ўтирган 7000 нафар шахснинг жазо муддати қисқартирилади. Жумладан, 12 нафар вояга етмаган маҳкумларнинг муддатлари қисқартирилади. Учинчи қисм эса процессуал жиноят ишлари билан боғлиқ бўлади. Ҳозирда 5 мингга яқин жиноят иши кўриб чиқилмоқда, 316 нафар шахс амнистия моддалари билан қамоққа олинган. Улар айбини тан олишлари ва кечирим сўрашлари мумкин. Агар улар айбига иқрор бўлмаса, тергов давом этади», деди Е. Турғумбаев.\n#ҚР Ички ишлар вазирлиги #Қозоғистон мустақиллигининг 30 йиллиги


Ўзбекистонда бирламчи товар нархларини барқарорлаштириш бўйича таклиф билдирилди – Дарё уз Янгиликлар\nГлавная / Жамият / Ўзбекистонда бирламчи товар нархларини барқарорлаштириш бўйича таклиф билдирилди\nЎзбекистонда бирламчи товар нархларини барқарорлаштириш бўйича таклиф билдирилди\nAkbar 02.01.2019\tЖамият Comments Off on Ўзбекистонда бирламчи товар нархларини барқарорлаштириш бўйича таклиф билдирилди 25 Показы\nЎзбекистон Республикаси Бош вазири ўринбосари – Молия вазири Жамшид Қўчқоров йирик савдо дўконлари тармоқлари билан ҳамкорликда товарларнинг ҳар кунлик нарх ўзгаришини қайд этиш бўйича таклиф билдирди. Бу ҳақда Kun.uz мухбири хабар бермоқда.\n«Шаҳардаги маҳсулот ва хизматларнинг ўртача нархини доим кузатамиз. Лекин ҳар бир дўкондаги нарх-наводан хабаримиз йўқ. Бир таклиф бор: Korzinka, Makro каби йирик савдо дўконлари тармоқлари билан ҳамкорликда ҳар кунлик савдода муайян товарларнинг нархини қайд этишни бошлайлик. Агар тадбиркорлар бунга қарши бўлмаса, нархларни кузатиб борсак», – дейди у.\nҚўчқоровга кўра, товар нархи ошса, нега ва ўзгаришга қайси омил таъсир қилгани ўрганилади.\n«Биз айбдор бўлсак, чорасини кўрайлик», – деб фикр билдирган у.\nЙирик гуруҳлар бўйича нархларнинг ойлик таҳлиллари шуни кўрсатмоқдаки, 2018 йил давомида хизматлар тарифи ҳамда ноозиқ-овқат маҳсулотлар нархлари барқарор ўсиш тенденциясига эга бўлган. Шунга қарамай, Молия вазири ислоҳотлар даврида бозордаги товарлар нархи асоссиз ошиб кетишига қарши курашмоқчи.\nПред. Телевизорда кўрсатилаётган уйлар билан бу уйнинг фарқи ер билан осмонча». Чирчиқлик ҳарбийлар нимадан норози?\nСледующая Tиббий суғурта тиббиётдаги коррупцияга чек қўядими?\nМақсадда танишиб чиққан мақсадга мувофиқ дори-дармон рўйхати, ўз-ўзини даволашдан олдин шифокор билан маслаҳатлашинг. Биринчи ёрдам …


Жиззахда бўлиб ўтган халқаро инвестиция форумида дунёнинг 30 га яқин давлатидан вакиллар қатнашди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда бўлиб ўтган халқаро инвестиция форумида дунёнинг 30 га яқин давлатидан вакиллар қатнашди\nЖиззах вилоятида Ўзбекистон Республикаси Инвестициялар бўйича давлат қўмитаси томонидан тегишли вазирлик ва идоралар ҳамкорлигида ташкил этилган халқаро инвестициявий форумда дунёнинг 30 га яқин давлатидан фармацевтика, енгил саноат, электротехника, қурилиш маҳсулотлари ишлаб чиқариш, автомобилсозлик, нефтни қайта ишлаш, қишлоқ хўжалиги соҳаларида фаолият юритувчи корхоналар вакиллари қатнашди. Бу ҳақда ЎзА хабар берди.\nМазкур форум мен учун фойдали ҳамкорлик лойиҳаларига бой бўлди. Ўтган йили Тошкентда дори воситалари ишлаб чиқаришга ихтисослашган корхона фаолиятини йўлга қўйган эдик. Тадбир доирасида Жиззахнинг иқтисодий имкониятлари, «Зомин фарм» эркин иқтисодий зонасидаги шароит ва имкониятлар ҳақида маълумотга эга бўлгач, навбатдаги ана шундай қувватни шу ерда ишга тушириш нияти туғилди. Ҳамкорларимиз билан мақсадимизни амалга оширишнинг аниқ режаларини муҳокама қилиш имкониятига эга бўлганимиздан хурсандмиз.\nАшок Кумар, «Шаяна фарм» компанияси бош директори (Ҳиндистон)\nМамлакатингизда яратилган қулай ишбилармонлик муҳити нафақат Ўзбекистон, балки Марказий Осиёдаги барча давлатлар билан иқтисодий алоқаларни янада мустаҳкамлашнинг муҳим омилига айланди. Биз Америка, Европа ва Африка давлатларида муқобил энергия ускуналари ишлаб чиқарувчи корхоналар фаолиятини йўлга қўйганмиз. Муқобил энергияга бўлган талаб дунё миқёсида ортиб бораётгани ва Жиззахда ушбу йўналишдаги замонавий технологияларни ишлаб чиқариш ва ўрнатишда катта салоҳият мавжудлигини инобатга олсак, ҳудудда қуёш батареяларини ишлаб чиқарувчи корхона фаолиятини йўлга қўйишимиз мақсадга мувофиқ. Тадбирда фаолиятимизнинг асоси бўладиган дастлабки лойиҳалар ҳақида фикрлашдик. Яқин келажакда истиқболли шериклик муносабатларини амалга оширишга умид қиламиз.\nМурат Ўзтурк, тадбиркор (Туркия)\nЎзбекистонда автоклав газобетон блоклари тайёрловчи корхона тизимини ишга тушириш устида иш олиб бораяпмиз. Қиймати 130 миллион АҚШ долларига тенг бўлган ушбу лойиҳа немис, турк ва ўзбек ишлаб чиқарувчилари ҳамкорлигида амалга оширилмоқда. Дастлаб бешта ана шундай корхона фаолиятини йўлга қўямиз. Кейинги босқичда корхоналар сонини 12 тага етказиш, яъни юртингизнинг ҳар бир ҳудудида саноат қувватлари қуриш режалаштирилган. Уй-жой қурилишида кенг қўлланиладиган бу материал ўзининг мустаҳкамлиги, иссиқ-совуққа бардошли экани, ҳароратни бир меъёрда ушлаб тура олиши каби қатор афзалликларга эга. Бу эса иситиш учун сарф бўладиган электр энергияси ва табиий газни тежаш имконини беради. Ўзбекистон, хусусан, Жиззах ҳам маҳсулот ишлаб чиқарилишида ишлатиладиган хом ашё — қум, цемент ва оҳактош захирасига бой. Халқаро анжуман доирасида фаолиятимиз учун зарур бўладиган кўплаб маълумотларга эга бўлдим.\nКлаус Бонеманн, Wehrhahn GmbH компанияси президенти (Германия)


ПРЕЗИДЕНТ КУБОГИ ХАЛҚАРО ТУРНИРИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 28 Сентябр 2018\tКӯришлар: 1328\nМазкур турнир ўтган йили Ваҳдат шаҳридаги янги қурилган стадионда бўлиб ўтганди. Унда дунёнинг 15 давлати намояндалари иштирок этиб, ўз кучларини синаб кўришган.\nЭслатиб ўтиш жоизки, курашнинг ушбу тури бўйича «Тожикистон Республикаси Президенти кубоги» халқаро турнири 2013 йилдан бўён ўтказилиб келинади. Уни ўтказишдан мақсад: дунё спортчилари ўртасидаги ўзаро ҳамкорликларни мустаҳкамлашга қаратилган.\nАЙЁМГА БАҒИШЛАНГАН ФУТЗАЛ МУСОБАҚАСИ\nДушанбе шаҳрида Тожикистон Республикаси Президенти айёми байрамига бағишланган «Душанбе шаҳри раиси кубоги» мини-футбол мусобақалари қизғин давом этмоқда.\nМусобақалар очиқ турнир хусусиятига эга бўлиб, унда турли вазирликлар, идора ва ташкилотлар жамоалари иштирок этмоқда.\nТожикистон футбол федерацияси майдонларида ўтказилаётган бу турнир совринига Душанбе шаҳри раиси захира фондидан 58 минг сомоний ажратилган бўлиб, маблағ ғолиблар, яъни биринчи, иккинчи, учинчи ўринларни эгаллаган жамоаларга тақсимлаб берилади.\nУшбу мусобақа Душанбе шаҳри раиси Рустами Эмомали ташаббуси билан ташкил этилган ва ундан мақсад: Тожикистон Республикаси Президенти айёми байрамини қизиқарли ҳамда мазмунли ўтказишдир.\nБеллашувлар 15 ноябргача давом этади.\nМАМЛАКАТ ЧЕМПИОНАТИ ЯКУНИГА ЕТМОҚДА\nОлий лига жамоалари ўртасида Тожикистон биринчилиги мусобақалари якунланишига ҳам уч тур қолди.\nНиҳоясига етган 18-турнинг марказий ўйини республика марказий стадионида бўлиб ўтди. Унда турнир жадвали пешқадамлари пойтахтнинг «Истиқлол» ва Хўжанд шаҳрининг «Хўжанд» клублари ўзаро «ҳисоб-китоб» қилди.\nЎйин тақдирини душанбеликлар аъзоси Шериддин Бобоев ўз ҳисобига ёзиб қўйган ягона гол ҳал қилди. Турнинг бошқа ўйинлари қуйидаги натижалар билан тугади: ЦСКА «Памир»-«Регар-ТадАЗ»-0:2, «Хатлон»-«Барқчи»-1:2, «Кўктош»-«Панжшер»-2:0.\nЎн саккиз турдан сўнг, «Истиқлол»-45, «Хўжанд»-42, «Кўктош»-27 очко билан турнир жадвалининг кучли учлигида бормоқда.\n«ЙИЛ ЖАНГИ»ДА ЖОШУА ҒОЛИБ\nЛондоннинг «Уэмбли» стадионида бўлиб ўтган ва «Йил жанги» номини олган муштлашувда ринг эгаси Энтони Жошуанинг қўли баланд келди.\nИлгари хабар қилганимиздек, касбий бокснинг WBO (Super), WBO (Бутунжаҳон боксчилар ташкилоти), IBF (Халқаро бокс федерацияси), IBO (Халқаро бокс ташкилоти) йўналишлари бўйича чемпионлик жанги ўтказилди. Унда амалдаги чемпион-буюк британиялик Энтони Жошуа ва чемпионликка даъвогар-россиялик Александр Поветкинлар рингга кўтарилишди.\nРоссиялик чарм қўлқоп устаси жангни юқори савияда бошлаган бўлса-да, муштлашув охиригача ўзидан 11 ёш кичик бўлган рақибига дош беролмади. Жангнинг 7-раундида Александр Поветкин техник нокаутга учраб, имкониятни бой берди.\nЭнди Энтони Жошуа навбатдаги жангини келгуси 2019 йилнинг 19 апрелида ўтказади.\nМутахассисларнинг фикрича, мутлақ жаҳон чемпиони, украиналик Александр Усик ёки америкалик Деонтей Уайлдер унга рақиблик қилади.\nРОССИЯ ТЕРМАСИ ИККИНЧИ БОСҚИЧДА\nИталия ва Болгария давлатларида волейбол бўйича жаҳон чемпионати мусобақалари давом этмоқда.\nУчиничи босқичнинг сўнгги учрашувида Финляндия термасини 3:0 ҳисобида «таслим» этган Россия терма жамоаси иккинчи босқич йўлланмасини қўлга киритди.\nИккинчи босқичда иштирок этиш ҳуқуқига тўртта гуруҳ ғолиби ҳамда энг яхши натижа билан иккинчи ўринни эгаллаган иккита терма жамоа эга бўлди.\nИккинчи босқичда 6та терма жамоа икки гуруҳга бўлиниб, курашни давом эттиради. Иккитадан терма жамоа ярим финалга чиқади. Иккинчи босқич курашлари 28 сентябргача давом этади.\nСАККИЗИНЧИ РАКЕТКА - БЕЛЛАШУВЛАР «ҚИРОЛИЧАСИ»\nЯпония пойтахти Токио шаҳрида теннис бўйича халқаро турнир бўлиб ўтди.\nУнинг финал учрашувида жаҳоннинг саккизинчи ракеткаси - чехиялик Королина Плешкова ва мезбон спортчи Наоми Осакалар кортга чиқишди.\nҒолиблик учун бир соату 3 дақиқа давом этган курашда чехия вакили 6:4. 6:4 ҳисобида ғолиб чиқди.\nUS Open-Америка Қўшма Штатлари очиқ чемпионати ғолиби Наоми Осака ўз мухлислари ҳузурида мағлуб бўлди.\nКоролина Плешкова эса, 470 рейтинг очкоси ва 137 минг 125 АҚШ доллари билан тақдирланди.\nБугун: 26-06-2022 09:16:16


Ҳурмат қилсанг, иззат топасан - Hidoyat.uz\nАсосий саҳифа Мақолалар Ҳурмат қилсанг, иззат топасан\nЧоп этилди Avgust 8, 2019 Ҳурмат қилсанг, иззат топасанda fikr bildirishni o'chirish\nҲурмат тўғрисида гап кетганида, аввало, ҳурматга энг лойиқ зот – ота-оналар ҳақида гапириб ўтиш лозим. Бизнинг дунёга келишимиз учун сабабчи бўлган зотлар ҳақида Аллоҳ таоло Қуръони каримнинг Исро сурасида бундай деб марҳамат қилади: «Раббингиз, Унинг ўзигагина ибодат қилишингизни ҳамда ота-онага яхшилик қилишни амр этди. (Эй инсон!) Агар уларнинг бири ёки иккиси ҳузурингда кексалик ёшига етсалар, уларга “уф…” дема ва жеркима! Уларга доимо ёқимли сўз айт! Уларга меҳрибонлик билан, хорлик қанотини паст тут ва (дуода) айт: “Эй Раббим! Мени улар гўдаклик чоғимда тарбиялаганларидек, Сен ҳам уларга раҳм қилгин!”» (23–24-оятлар).\nКимки ота-онасини рози қилиб, уларнинг хайрли дуоларини олса, ўша киши учун жаннатдан икки эшик очилади. Ота-онаси рози бўлмаган киши учун эса жаҳаннамдан икки эшик очилади. Ота-она фарзандга нисбатан зулм қилсалар ҳам уларга қарши турилмайди, қарши чиқилмайди. Чунки Аллоҳ таоло Мусо (алайҳиссалом)га бундай деди: “Эй Мусо! Гуноҳлар ичра шундай бир гуноҳ борки, оғирлиги дунёдаги тоғларнинг оғирлигича келади”. Эй Аллоҳ! Ўша қандай гуноҳ?” – деб сўради Мусо (алайҳиссалом). Аллоҳ таоло марҳамат қилди: “Ота-онаси ёки улардан бири чақирганда, фарзанднинг жавоб бермаслиги!” – деди.\nОта-онаси рози бўлган фарзанддан Аллоҳ таоло ҳам рози бўлади, ота-она кечирмаган фарзандни Аллоҳ таоло ғазабига олади. Пайғамбаримиз (соллаллоҳу алайҳи ва саллам) бир ҳадиси шарифларида бундай дедилар:\n“Жаннат – оналар оёғи остидадир”. Бу ҳадиснинг мажозий маъносидир. Пайғамбаримиз (соллаллоҳу алайҳи ва саллам) маънони умматга рамзли, қисқа, бадиий ва гўзал бир тарзда етказмоқдаларки, ақли бор одам буни англайди.\n“Оёқ”дан мурод – онанинг розилиги, “жаннат”дан мурод – Аллоҳ таолонинг розилигидир.\nҚуръони каримнинг бошқа оятида эса: «Биз инсонга ота-онасини (рози қилишни) буюрдик. Онаси уни заифлик устига заифлик билан (қорнида) кўтариб юрди. Уни (кўкракдан) ажратиш (муддати) икки йилда (битар). (Биз инсонга буюрдикки) “Сен Менга ва ота-онангга шукр қилгин! Қайтишлик Менинг ҳузуримгадир”. Агар улар (яъни ота-онанг) сени ўзинг билмаган нарсаларни Менга шерик қилишга зўрласалар, у ҳолда уларга итоат этма! Уларга (гарчи кофир бўлсалар-да,) дунёда яхши муомалада бўлгин ва ўзинг Менга тавба қилган кишиларнинг йўлига эргашгин! Сўнгра (яъни қиёмат кунида) қайтиш Менинг ҳузуримгадир, бас, сизларга (ўшанда) қилиб ўтган амалларингизнинг хабарини берурман» (Луқмон сураси, 14–15-оятлар).\nҲадиси шарифларда ҳам ота-онани ҳурмат қилиш кўп марталаб, такрор-такрор айтилган. Жумладан: “Оталарингизга меҳрибон бўлингизлар, шунда сизлар ҳам фарзандларингиздан меҳр-мурувват кўрасизлар” (Имом Табароний ривояти).\nБу дунё – қайтар дунё, деймиз. Аслида, қайтар дунё дейилишига сабаб ҳам мана шу ҳадиснинг ўзгинасидир. Ҳаётда ҳам бунга кўп бор гувоҳ бўлганмиз. Баъзилар фарзандларини ноқобил бўлганидан шикоят қилади. Биз эса, буни ҳеч иккиланмасдан ота-онанинг фарзандга етарлича тарбия бера олмагани оқибатидадир, деб айта оламиз. Кўп ҳолда фарзанднинг ахлоқсиз бўлиб, ёмон йўлларга кириб кетиши оталарнинг бепарволиги сабабидан, уларга диндаги фарз ва суннатларни ўргатмасликлари туфайли юзага келади.\nОталар болаларини ёшлик чоғларида қаровсиз қолдиришган бўлса, улар катта бўлганларида ўзларига ҳам, оталарига ҳам манфаат етказмайдиган ноқобил бўлиб улғаяди.\nБошқа бир ҳадиси шарифда: «Бурни ерга ишқалансин (яъни хор бўлсин), бурни ерга ишқалансин, бурни ерга ишқалансин”, дедилар. Шунда саҳобалар: “Кимнинг эй Расулуллоҳ?” деб сўрадилар. Пайғамбаримиз Муҳаммад (соллаллоҳу алайҳи ва саллам) ҳазратлари бунга жавобан: “Ота-онасидан бирини ёки иккаласини кексалик ҳолларида топиб, ўзига жаннатни вожиб қилиб олмаган кишининг”, деб бир неча бор такрорлаганлар (Имом Бухорий ривояти).\nЯна бир ҳадисда: “Умри узоқ бўлиб, ризқи мўл бўлишини истаган одам ота-онасининг иззатини ўрнига қўйсин ва қариндошлари билан алоқасини яхши қилсин”, дейилади (Имом Аҳмад ривояти).\nАбу Умома (розияллоҳу анҳу) ривоят қилади: «Бир киши келиб: “Эй Расулуллоҳ, ота-онанинг фарзанди зиммасида қандай ҳақи бор?” – деб сўради. Шунда Сарвари олам: “Улар сенинг жаннатинг ва дўзахингдир”, деб жавоб бердилар».\nАбдуллоҳ ибн Амр ибн Осс (розияллоҳу анҳу) ривоят қилган ҳадисда айтиладики: “Аллоҳнинг розилиги ота-онанинг розилигидадир ва Аллоҳнинг ғазаби ота-онанинг ғазабидадир” (Имом Термизий ривояти).\nАбдуллоҳ ибн Умар (розияллоҳу анҳумо) айтди: «Муҳаммад (соллаллоҳу алайҳи ва саллам)нинг бундай деганларини эшитганман: “Яхшиликларнинг энг афзали бир киши отаси вафот этганидан сўнг унинг дўстлари билан алоқа қилишидир”» (Имом Муслим ривояти).\nЯна ҳадиси шарифда айтиладики: Ибн Масъуд (розияллоҳу анҳу) деди: «Мен Расулуллоҳ (соллаллоҳу алайҳи ва саллам)дан: “Эй Расулуллоҳ! Амаллар ичида Аллоҳга энг ёқимлиси қайсиси?” деб сўрадим. У зот (соллаллоҳу алайҳи ва саллам): “Вақтида ўқилган намоз”, дедилар. Мен: “Ундан кейин-чи?” дедим. У зот: “Ота-онага яхшилик қилиш”, дедилар» (Имом Бухорий ривояти).\nЮқорида келтирилганлардан хулоса қилиб айтиш мумкинки, ота-оналар фарзандларининг ёшликдан яхши тарбия олишларига эътибор қаратмоқлари лозим. Фарзандлар ҳам ўз навбатида ота-оналарнинг уларни вояга етказиши йўлида чеккан машаққатларининг қадрига етишлари керак. Аллоҳ таоло ҳар бир ота-онага фарзандларининг роҳатларини кўришни насиб этсин.


Ғулув ва такфирдан огоҳлантириш\nРасулуллоҳ саллаллоҳу алайҳи васалламнинг ўз умматини ғулувга тушиб қолишдан огоҳлантирган бир ажойиб воқеа бор. Жундуб Бажалий ушбу масжидда бизга Ҳузайфа розияллоҳу анҳунинг хадис айтиб берганини айтган эди:\nЎзингизга ўзингиз бир бора бўлсада, нега одамлар Исломни қабул қилишяпти, деган саволни берганмисиз?Одатда бу динга қизиқиб кўришади, сўнгра унинг аҳкомлари билан танишишади ва шундан сўнг кейинги қадамни босиш — шаҳодат келтириб, Исломни қабул қилишдан уларни ҳеч нарса қайтара олмайди.Биз масаланинг асл моҳиятини очиш мақсадида саккиз саволдан иборат онлайн-сўров ўтказдек.Сўровда 70 нафар зиёли мусулмон қатнашди, уларнинг жавоблари биз учун навбатдаги хулосаларни…\nСиёсатшунослар “Исломий давлат”нинг пайдо бўлиш сабаблари ва унга қарши кураш ҳақида Москвадаги ижтимоий ва иқтисодий фанлар олий мактабида Россияда тақиқланган террористик ташкилот – “Исломий давлат” муаммосига бағишланган мунозара бўлиб ўтди. Унда Манчестер университети магистри Станислав Кожеуров ҳамда Жаҳон иқтисодиёти ва халқаро муносабатлар департаментининг Сиёсат факультети доценти Сергей Демиденко иштирок этди. Улар “Исломий давлат”нинг келиб чиқиши, хусусан ижтимоий омиллар ҳақида баҳс…\nИнтернетдаги сайтлар аро саёҳат қилар эканман, қизиқарли бир мақолага дуч келдим. Бу мақола исломий сайтларга хос стандартга тўғри келмас эди. Одатда, исломий сайтлар тематикасида ўтмишнинг насиҳатларга тўла ҳикоялари, танланган оятлар, намоз вақтлари ва ибодатларни тўғри бажаришга оид умумий маълумотлар, хуллас, сайт эгаси афзал билган нарсалар бўлади. Мазкур мақолада эса мусулмонларнинг бу дунёда эришадиган муваффақияти, уларни барча соҳаларда аъло даражада кўриш…


Шаҳзодадан “Шунчаки” таронасига ишланган клип премьераси: бу шунчаки клип эмас... » PopCorn.uz - Шоу Бизнес олами хақиқати\nСана: 06.08.2014 6442 қайноқ\n7-август куни барча мухлислар ва хатто шоу-бизнес вакиллари томонидан ҳам узоқ кутилган Шаҳзоданинг “Шунчаки” таронасига ишланган видеоклипни эътиборингизга ҳавола этамиз.\nМазкур таронани яратишда ижодкорлар Сарвар ва Комил бевосита сўзи ва мусиқасини тайёрлашда иштирок этишган. Улар нафақат қўшиқнинг ўзини, балки видеоклипни суратга олиш ишларида ҳам қатнашдилар.\nКлип “БеноМедиа” студияси ижодкорлари томонидан тайёрланди. Видео ғояси Шаҳзоданинг ўзига тегишли. Шахсан Шаҳзода бу сафар ўзининг навбатдаги видеосини тайёрлашга жиддий ёндошди ва бунинг учун профессионаллар билан ҳамкорлик қилди.\nСарвар ва Комил сценарийни кадрда томошабинга етказиш учун оператор Беҳзод Пўлатов билан ҳамкорлик қилишди. Шаҳзод Пўлатов суратга олинган видеони монтаж қилди.\nКлип юқори сифатли кадрлари билан томошабин эътиборини тортади. Лекин энг асосийси клип сюжети бўлиб, томошабинда бутун бир фильм томоша қилишдек тасаввур уйғотади.\nВидео турли кутилмаган қалтис воқеаларга, таъсирчан кадрларга бой. Режиссёр Акром Шоҳназаров ёш актёрлар жамоаси Зиёда Қобилова, Жамшид Исоходжаев, Шоҳруҳ Ҳамдамов ва Баҳрул Қурбонов билан ишлади.\nАктёрлар жамоаси ҳали профессионал даражага эришмаган бўлсалар-да, лекин топширилган вазифани, яъни мураккаб саҳналарни ҳам маҳорат билан ижро этишган. Клипни томоша қилсангиз, бунга ўзингиз ҳам гувоҳ бўласиз.\nВидеода нафақат сюжет қисмига, балки трек қисмига ҳам асосий эътибор қаратилган, яъни бу тасвирлар ҳам мутлақо ўзгача йўналишда намоён бўлади. Турли хиссиётлар, ички кечинмалар Шаҳзоданинг нигоҳларида акс этади. Шаҳзода ижодидаги энг шов-шувли ва таъсирчан клип айнан мазкур видео бўлиши шубҳасиз.\nВидеода қаҳрамонлар диалоги, турли овозли эффектлар ҳам қўлланилган бўлиб, барча дубляж ишлари “БеноМедиа” ижодкорлари томонидан тайёрланди.\nТурли овоз эффектлари клипнинг таъсирчанлигини янада оширишга хазмат қилган. Видеони шунчаки томоша қилишнинг иложиси йўқ, сабаби эса кутилмаган кадрлар.\nҲеч бир томошабинни бефарқ қолдирмайдиган ва профессионал даражада тайёрланган клипни сайтимиз орқали томоша қилинг!\nSharifa 07 8 2014 03:47\nJuda ham ta'sirli qoshiq va klip haqiqatan ham hozirgi yoshlarimiz har doim xavf xatar borligini va sevishganlani yanada bir biriga yaqinroq va qadrli hamda bir biriga gamxorlik qilishga chaqiradigon klip bopti hattoki yig'ladim faqat bola tirik qolsin deb, Shahzodani keyingi kliplariga va yangi ijodlariga omad! Benom guruhiga esa tassanno qoshiq juda ham zor\nMr AzoOZ 07 8 2014 09:47\nvapshe zor klip xam qoshiq xam\nAziza 07 8 2014 12:48\nSUPER VASHE SUPER\nMiss Dilya 07 8 2014 12:50\nВой дод дивордим клиппи кўриб боррруууууууууууууу дахшат\nKrasavchik 07 8 2014 12:53\nUh tiiiiiiiiiii mana kliiiiiiiiiip man sho'kdaman lekin dahshat tarifga til ojiz\nNigina 07 8 2014 12:55\nЭТТО ЧТОТА БЎПТИЮЮЮЮЮЮЮЮЮЮЮЮЮЮ МАН ЛОЛМАН СУПЕР)))))))))))))\nDidishka 07 8 2014 12:57\nAsalina 07 8 2014 12:59\nЯ в воссторге от клипа\nDinara 07 8 2014 13:03\nShahzodaga omad yor bo'lsin u super\nSABINA 07 8 2014 17:48\nBENOMEDIAGA UMUMAN GAP YO' ULADAKA ZO'R HAMJIHAT GURUH YURTIMIZDA BITTA SHAXZODA BENOM GURUHIGA FAQAT VA FAQAT OMAD BUNDANAM KOTTA YUTULAGA ERISHILA


Мамлакатимизнинг барча ҳудудлари каби пойтахтимизда ҳам саноатни жадал ривожлантириш, кичик бизнес ва хусусий тадбиркорликни қўллаб-қувватлаш борасида кенг кўламли ишлар амалга оширилмоқда. 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг учинчи йўналишида эркин иқтисодий зоналар, технопарклар ва кичик саноат зоналари самарадорлигини ошириш, янгиларини ташкил этиш, ишлаб чиқаришни модернизация қилиш, тармоқлараро саноат кооперациясини кенгайтириш бўйича улкан мақсад ва вазифалар белгиланган. Президентимиз раҳнамолигида бу борадаги ишлар изчил давом эттирилмоқда.\nШавкат Мирзиёев 3 февраль ва 25 март кунлари Тошкент шаҳридаги саноат объектларига ташриф буюриб, улардан самарали фойдаланиш, корхона ва тадбиркорларнинг самарали фаолият юритиши учун зарур шарт-шароит яратиш бўйича кўрсатмалар берди. Бугунги кунда ушбу объектларда янги ишлаб чиқариш қувватлари ташкил этилмоқда.\nДавлатимиз раҳбари ана шундай саноат ҳудудларидан бири — Чилонзор туманидаги «Реле ва автоматика» акциядорлик жамиятига ташриф буюрди. Заводнинг умумий ер майдони 3,91 гектар, ишлаб чиқариш майдони 2,26 гектар. Бу ерда юзга яқин турдаги металл ва пластмасса буюмлар, паст кучланишли қурилмалар тайёрланмоқда, шу йўналишда хизматлар кўрсатилмоқда. Ҳудудда ишлаб чиқаришни янада кенгайтириш учун яхши имконият, зарур инфратузилма мавжуд.\nАкциядорлик жамияти ҳудудида кичик саноат зонаси ташкил этилиб, 2017-2018 йилларда 10 инвестиция лойиҳаси амалга оширилиши режалаштирилган. Уларга мувофиқ бу ерда тўқимачилик ва қадоқлаш маҳсулотлари, касса ва терминал учун қоғозлар, гидравлика мойлари, пластик труба ва фитинглар, мебель, акрил ва канцелярия товарлари ишлаб чиқариш мўлжалланган.\nМасалан, «Сирдарё-қурилиш-монтаж» масъулияти чекланган жамияти томонидан бу ерда йилига 23-24 миллион дона қадоқлаш маҳсулотлари ишлаб чиқариш йўлга қўйилади. Полипропилендан тайёрланадиган, кимё, озиқ-овқат, тўқимачилик ва қурилиш саноатида қўлланиладиган бу маҳсулотларнинг 70 фоизи ички, 30 фоизи ташқи бозорга етказиб берилади. Корхонада 55 иш ўрни яратилади.\n«Милк импэкс» масъулияти чекланган жамияти бу ерда мева-сабзавотларни қайта ишлаш, қуритиш ва қадоқлаш корхонаси ташкил этишни режалаштирмоқда. Корхонада йилига 500 тонна мева-сабзавот қайта ишланади, 30 иш ўрни яратилади.\nДавлатимиз раҳбари ушбу ҳудудда экспортга йўналтирилган маҳсулотлар ишлаб чиқарадиган корхоналар ташкил этиш зарурлигини таъкидлади.\nШавкат Мирзиёев Чилонзор туманидаги «Roison Home White Goods» Ўзбекистон — Буюк Британия қўшма корхонасига ташриф буюрди.\nПрезидентимизнинг 2016 йил 5 октябрдаги "Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида«ги фармони соҳада янги босқични, янги имкониятлар эшигини очмоқда.\nСобиқ «Алгоритм» заводи ҳудудида фаолият юритаётган бизнес субъектлари бунга мисол. Ҳозир бу ерда 50 дан ортиқ тадбиркорлик субъекти маиший техникалар, тўқимачилик ва кимё саноати маҳсулотлари, мебель, қоғоз буюмлар, қурилиш материаллари ишлаб чиқариш, металлни қайта ишлаш билан шуғулланмоқда. Ушбу корхоналарда мингдан зиёд ишчи меҳнат қилмоқда.\n«Roison Home White Goods» қўшма корхонасининг умумий ер майдони қарийб 23 гектар, бино ва иншоотлар майдони 9,7 гектар.\nШу ернинг ўзида Чилонзор туманида амалга ошириладиган 20 дан ортиқ иқтисодий лойиҳалар тақдимоти ўтказилди. «1-Заргарлик корхонаси» лойиҳаси улардан бири. Қиймати 10 миллиард сўм бўлган ушбу корхонада йилига 13 миллиард сўмлик заргарлик буюмлари ишлаб чиқарилади, 100 иш ўрни яратилади.\nСут маҳсулотлари ишлаб чиқариш лойиҳасининг умумий қиймати 9 миллиард сўм. Бу ерда замонавий технология асосида йилига 1 минг 150 тоннадан сут ва кефир, 400 тонна йогурт, 100 тоннадан сметана ва пишлоқ, 80 тонна творог ва бошқа маҳсулотлар тайёрланади. Юздан ортиқ киши иш билан таъминланади.\nЧилонзор туманидаги эски 2-пойабзал фабрикаси ҳудудида аёллар, эркаклар ва болалар оёқ кийимларини ишлаб чиқариш режалаштирилган. Қиймати 3 миллиард сўм бўлган ушбу лойиҳа йилига 10 миллиард сўмлик маҳсулот ишлаб чиқариш имконини беради. Маҳсулотларни экспортга чиқариш ҳам мўлжалланмоқда.\nБу ерда қандолат маҳсулотлари, қадоқлаш ва қурилиш материаллари, автомобиллар учун техник мой ишлаб чиқариш, «Совпластитал» акциядорлик жамияти ҳудудида кичик саноат зонаси ташкил этиш, юрак касалликларини даволаш маркази, медиамаркет ва савдо мажмуаси қуриш лойиҳалари ҳам намойиш этилди.\nШавкат Мирзиёев мамлакатимизда яратилаётган қулай ишбилармонлик муҳитидан самарали фойдаланиб, маҳсулотлар сифатини ошириш, корхоналарнинг хорижий ҳамкорлар топишига кўмаклашиш ва экспорт фаолиятини янада ривожлантириш зарурлигини таъкидлади. Мутасадди раҳбарларга тадбиркорлик фаолиятини кенг қўллаб-қувватлаш, инвестиция жалб қилиш ва кредитлар ажратиш, экспортни рағбатлантириш каби долзарб йўналишлар бўйича тегишли топшириқлар берди.\nПрезидентимиз Шавкат Мирзиёев «Катта Хирмонтепа» ва «Яккатут» маҳалла фуқаролар йиғинларида бўлди.\nМаҳалла фуқаролар йиғинлари ўзини ўзи бошқаришнинг чинакам халқона институти сифатида жамиятимиздан мустаҳкам ўрин эгаллаган. Бу халқ билан мулоқот қилиш ва инсон манфаатларини таъминлашга қаратилган эзгу вазифаларни амалга оширишда муҳим аҳамият касб этаётир.\nКатта Хирмонтепа маҳалласида асосан кўп қаватли уйлар жойлашган. Давлатимиз раҳбари маҳалла ҳудуди билан танишди. Кўп қаватли уйлар, мактабгача таълим муассасалари, мактаблар атрофини ободонлаштириш, йўлакларни таъмирлаш бўйича мутасаддиларга кўрсатмалар берди.\nМактаб — таълим-тарбия маскани. Бу жойдаги ободонлаштириш ишларига алоҳида эътибор қаратиш зарур, деди Президентимиз. Таълим муассасалари олдида доимо гул экилган, саранжом-саришта бўлиши керак.\nШавкат Мирзиёев шу ерда яшовчи аҳоли хонадонларида бўлиб, улар билан суҳбатлашди.\nЯккатут маҳалласида иккита мактабгача таълим муассасаси, иккита мактаб, иккита коллеж фаолият юритмоқда.\nПрезидентимиз мазкур маҳалла ҳаёти билан танишди, халқ билан мулоқот қилди.\nШу ерда давлатимиз раҳбарига Тошкент шаҳрида қурилиши режалаштирилган намунавий маҳалла марказлари лойиҳалари ҳақида ахборот берилди.\nЖорий йилнинг март ойида Президентимиз Юнусобод тумани Увайсий номидаги маҳаллада бўлиб, фуқаролар йиғини ходимлари, профилактика инспектори ва аҳоли учун яратилган қулай шароитлар билан танишар экан, пойтахтимиз, қолаверса, мамлакатимизнинг барча ҳудудларида мана шундай маҳалла марказларини бунёд этиш ҳақида кўрсатмалар берди.\nМаҳаллалар ўз зиммасидаги вазифаларни самарали бажариши учун ҳуқуқий асослар билан бирга, етарли шарт-шароитларга ҳам эга бўлмоғи лозим, деди Президентимиз.\nТаклиф этилаётган янги маҳалла марказлари лойиҳасида маҳалла раиси, котиб ва маслаҳатчилар, профилактика инспектори учун алоҳида хоналар бўлиши кўзда тутилган. Бу халқимизга хос ҳамжиҳатлик, меҳр-оқибат фазилатларини янада мустаҳкамлашга хизмат қилади.\nПрофилактика инспектори ўзи ишлайдиган маҳалла ҳудудида яшаши лозим. Бу профилактика инспектори маҳалладаги ҳар бир хонадон билан яқин мулоқот ўрнатиши, кўчалар ва жамоат жойларини қатъий назоратга олишида муҳим аҳамиятга эга.\nПрофилактика инспекторларини хизмат уйлари, имтиёзли кредитлар ҳисобига машиналар билан таъминлаш, уларнинг яшаши ва самарали ишлаши учун барча шароитларни яратиш бўйича зарур топшириқлар берилди.\nМаҳалла марказларида чойхона, новвойхона, «Гўзаллик салони», дўконлар, спорт ва болалар майдончалари бўлиши одамларнинг зарур эҳтиёжларини қондириш билан бирга, ҳудуддаги маънавий муҳит барқарорлигини таъминлашга ҳам хизмат қилади.\nМаҳалла халқ билан давлат ўртасида кўприк бўлиши керак, деди Шавкат Мирзиёев. Одамларнинг қувончу ташвишидан доимо хабардор бўлиш маҳалланинг асосий вазифасидир.\nМамлакатимизда, айниқса, пойтахтимизда транспорт воситалари кўпайиб бормоқда. Бу одамларимизнинг турмуш даражаси ошиб, юртимиз фаровонлиги йилдан-йилга юксалаётгани исботидир. Зеро, кенг кўламли ислоҳотлардан кўзланган асосий мақсад ҳам аҳоли турмуш даражасини ошириш, инсон манфаатларини тўла таъминлашдир.\nШавкат Мирзиёев Чилонзор туманидаги ички йўлларни таъмирлаш лойиҳаси билан танишди. Лойиҳага кўра 2017-2018 йилларда тумандаги барча ички йўллар тўлиқ таъмирланади. Йўлларнинг сифати ва замонавийлигига алоҳида эътибор қаратиш зарурлиги таъкидланди.\nКатта бино ва иншоотлар, бозорга яқин ҳудудларда автотранспорт воситаларини вақтинча сақлаш жойлари етишмаслиги муайян ноқулайликлар туғдирмоқда. Президентимизга барпо этиладиган махсус автотураржойлар лойиҳаси ҳақида ахборот берилди. Унга кўра бинолар ёнида автомобиллар учун мўлжалланган уч ва тўрт қаватли автотураржойлар қурилиши режалаштирилган. Бу йўллардаги тирбандликларнинг олдини олиш, ҳайдовчилар ва пиёдалар хавфсизлигини таъминлашда муҳим аҳамият касб этади.\nДавлатимиз раҳбари йўлларни яхшилаш билан бирга, автотранспорт воситаларини вақтинча сақлаш жойларини ҳам замонавий талаблар даражасида бунёд этиш бўйича мутасаддиларга тегишли кўрсатмалар берди.\nПрезидентимиз Шавкат Мирзиёев раҳбарлигида Низомий номидаги Тошкент давлат педагогика университетида йиғилиш бўлиб ўтди. Унда Тошкент шаҳри ва туман ҳокимлари, турли вазирлик ва идоралар раҳбарлари, пойтахт жамоатчилиги вакиллари иштирок этди.\nДавлатимиз раҳбари ташаббуси билан жисмоний ва юридик шахсларнинг мурожаатлари билан ишлашнинг шакл ва сифат жиҳатидан янги тизимини жорий этиш мақсадида Ўзбекистон Республикаси Президентининг Виртуал қабулхонаси, Қорақалпоғистон Республикаси ва барча вилоятлар марказлари, Тошкент шаҳри, туман ва шаҳарларда Халқ қабулхоналари ташкил этилди. Бу барча даражадаги давлат органлари фаолиятида «Халқ давлат идораларига эмас, давлат идоралари халқимизга хизмат қилиши керак», деган тамойилни амалда рўёбга чиқариш, аҳоли билан бевосита мулоқотни йўлга қўйиш, уларнинг ҳуқуқ ва манфаатларини таъминлашда алоҳида аҳамият касб этмоқда.\nБугунги кунда аҳоли мазкур муассасаларга ўзларини қийнаётган масалалар билан мурожаат қилаётир. Жойларда ўтказилаётган сайёр қабуллар фуқаролар ва тадбиркорларга ўзлари дуч келаётган муаммолар юзасидан тегишли соҳаларга масъул бўлган раҳбарларга бевосита мурожаат қилиш, уларга қисқа вақтда ечим топиш, жамиятимизда ижтимоий адолат тамойилларини қарор топтиришда муҳим омил бўлаётир.\nЧилонзор туманидан Президентимизнинг Виртуал қабулхонасига 16 мингдан зиёд мурожаат келиб тушган бўлиб, уларнинг атиги 1,5 мингтаси ижобий ҳал қилинган.\n«3-Чарх Камолон» маҳалла фуқаролар йиғини раиси Баҳодир Султонов, ушбу маҳалла профилактика инспектори Бобомурод Абдуллаев, «1-Чарх Камолон» маҳалла фуқаролар йиғини раиси Зубайда Тўйчиева, «Навбаҳор» маҳалла фуқаролар йиғини раиси Исматилла Собиров, Гавҳар маҳалласидаги «Соғлом келажак» хусусий уй-жой мулкдорлари ширкати раиси Руҳия Муҳамедова, 181-умумтаълим мактаби директори Моҳидил Бегматова ва бошқалар Президентимиз Шавкат Мирзиёев ташаббуси билан асос солинган мурожаатлар билан ишлаш бўйича янги тизим халқимизни ҳаётдан рози қилиш, уларнинг адолат ва давлатга бўлган ишончини оширишга хизмат қилаётганини, Халқ қабулхоналари 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган мақсадларга эришишда муҳим воситага айланиб бораётганини таъкидлади.\nУчрашувда аҳолига зарур шароитлар яратиш, коммуникация тизимларини таъмирлаш, ҳудудларни ободонлаштириш, тадбиркорларни қийнаётган тўсиқларни олиб ташлаш масалаларига алоҳида эътибор қаратилди.\nПрезидентимиз мазкур соҳалардаги камчиликларни бартараф этиш, истиқболда амалга оширилиши зарур бўлган вазифалар юзасидан мутасадди раҳбарларга тегишли топшириқлар берди.\nСўнгги ўзгартириш: 16.04.2017 15:59


Ташхис: Сил касаллиги! - XABARDOR.UZ\nЎтмишда сил касаллигига йўлиққан инсон молиявий аҳволи ва ёшига қарамай, ҳаётдан кўз юмарди. Бугун эса бу касаллик ўтмишдаги каби қўрқинчли эмас. Тиббиёт соҳасида эришилаётган барча ютуқларга қарамай, уни сезмай қолиш мумкин, йўқотиш қийин, унутишнинг эса иложи йўқ. "Лайфхакер" сил касаллиги ҳақидаги маълумотлар билан бўлишди.\nСил - нима?\nСил касаллиги — бу ҳаво-томчи инфекцияси. У кўпинча ўпкага зиён етказади, лекин бошқа органлар: суяклар, тери, ичакка ҳам "ҳужум" қилиши мумкин. Касалликнинг юзага келишига Mycobacterium tuberculosis бактериялари сабабчидир. Улар муайян соҳаларда яллиғланишни келтириб чиқаради, натижада тўқималарда тугунлар ва некроз ўчоқлари (яъни ўлик тўқималар) ҳосил бўлади. Улар туфайли органлар нормал ишлай олмайди, организм эса умумий интоксикация билан жавоб қайтаради.\nАгар иммунитет ёки дори-дармонлар касалликни вақтида тўхтатмаса, инсон ҳаётдан кўз юмиши ҳам мумкин. Жаҳон соғлиқни сақлаш ташкилотига (ЖССТ) кўра, сил касаллиги бутун дунёда кенг тарқалган ўлим сабаблари ўнлигига киради.\nСил касаллиги қандай ва қаерда юқиши мумкин?\nИнфекциянинг асосий ўчоғи — бемор кишилар. Шундай бўлса-да, касалликнинг жониворлардан юқиш эҳтимоли ҳам мавжуд.\nАтрофда касаллар қанча кўп бўлса, инфекцияни юқтириш хавфи шунча юқори бўлади.\nЙирик шаҳарларда жамоат жойларида бундай беморларга тўқнаш келиш келиш ҳеч гап эмас.\nБеморларнинг аксариятида касалликнинг ёпиқ шакли учрайди, яъни бактериялар организмни кемириб боради, лекин атроф-муҳитга ажралмайди.\nСилнинг очиқ шакли эса атрофдагилар учун (беморларнинг ўзи учун ҳам) жуда хавфли ҳисобланади, шунинг учун уни шифохонада даволаш зарур. Силнинг очиқ шаклидан азият чекувчи кишилар билан узоқ вақт мулоқотда бўлиш - катта хавф.\nСил касаллигига дучор бўлиш хавфи юқори бўлган жойлар - одамлар яхши овқатланмай, гигиенага риоя қилмайдиган тор, совуқ, зах иншоотлар. Бу - нафақат қамоқхоналар, балки шаҳарлардаги кўп қаватли уйларда ҳам шундай шароитда яшайдиганлар талайгина.\nАтрофда беморлар кўп бўлса, касаллик юқиши муқаррорми?\nЙўқ. Шундай бўлса-да, инфекция юқиши - бу ҳали касаллик эмас. ЖССТ маълумотларига кўра, дунёдаги ҳар учинчи кишида Mycobacterium tuberculosis бўлар экан, лекин микроблар ҳар доим ҳам ўзини намоён қилмайди. Силнинг организмда бактерия яшовчи фаол шакли билан касалланиш имкони - 10 фоиз.\nКимлар хавф гуруҳида?\nНоқулай шароитларда яшовчи ҳамда иммунитети паст кишилар. Бундай шарт-шароитларда сил яширин шаклдан фаол шаклга ўтади. Хавф гуруҳида:\n1. Силнинг очиқ шакли билан касалланган беморларнинг қариндошлари. Сабаб — бактериялар билан кўп алоқада бўлиш.\n2. Болалар, кексалар, сурункали касалликка йўлиққан кишилар. Уларнинг иммунитети касалликнинг ривожланишига қаршилик қиладиган даражада кучли бўлмаслиги мумкин.\n3. ОИВ-инфекцияли кишилар. Уларда касалликнинг фаол шакли мустаҳкам иммунитетли кишиларга нисбатан 20-30 баробар тез ривожланади.\nСил касаллиги ривожланаётган мамлакатларда, тўлақонли овқатланиш ва соғлом турмуш тарзи бўлмаган жойларда кенг тарқалган.\nТўғри овқатланиш ва спорт силга қаршилик қилишга ёрдам беради.\nСилни қандай билиш мумкин?\nСил касаллигини ташхислаш қийин, чунки уни эрта босқичларда нафас йўли касалликларининг бирортаси билан адаштириш ҳеч гап эмас.\nЭрта босқичдаги сил касаллигининг белгилари:\n1. Ҳарорат 37–37,5 °C'гача кўтарилади, енгил истималаш.\n2. Ҳолсизлик, тез чарчаш: ҳеч нимага куч қолмайди.\n3. Вазн йўқотиш. Бемор иштаҳасиз бўлади, сабабсиз оза бошлайди. Болалардаги ўсишнинг секинлашиши ҳам сил белгиси бўлиши мумкин.\n4. Кучли терлаш, айниқса тунда.\n5. Кўкрак қафасида оғриқ туриши.\n6. Ҳафталаб кетмайдиган йўтал. Касаллик авж олганда балғамда қон кўринади.\nСил касаллиги белгилари аста-секинлик билан ривожланади, уларнинг барчаси бўлиши шарт эмас. Шунинг учун ҳам болаларга манту қилинади, катталар эса флюорографиядан ўтиши керак бўлади. Бу ҳатто касаллик ўзини намоён қилмаганда ҳам, уни аниқлаш имконини беради.\nСилдан қандай ҳимояланиш мумкин?\nИнфекциялардан ҳимояланишнинг икки усули мавжуд:\n1. Номахсус - бу ҳар қандай инфекция профилактикасида ёрдам берадиган усул. Соғлом ҳаёт тарзи, одатий гигена қоидалари, қулай яшаш шароити. Ҳаммага одат бўлиб улгурган уйга киришингиз билан қўлларни ювиш, хоналарни шамоллатиш, бадантарбия қилиш ва қоматни сақлаш.\n2. Махсус - бу муайян касаллик профилактикасига қаратилган усул. Масалан, бирор касалликка қарши эмлаш.\nЭмлаш ёрдам берадими?\n100 фоиз эмас! Силга қарши БЦЖ вакцинаси мавжуд. У инфекция юқишидан ҳимоя қилмайди, лекин мураккаб ҳолатларга қаршилик қилишда ёрдам беради. Хусусан, у сил менингитининг ривожланишига йўл қўймайди. Бироқ сил касаллиги билан курашда ҳужайра иммунитети муҳим аҳамиятга эга, унга эса эмланишнинг алоқаси йўқ.\nБЦЖ вакцинаси касалликнинг энг оғир шакллари билан оғримаслик ва салбий асоратларни четлаб ўтишга ёрдам беради.\nБу жуда муҳим, чунки силни ҳар доим ҳам асоратлар ривожигача даволаб бўлмайди. 2015 йилда дунёнинг деярли ярим миллион аҳолисида сил касаллиги қайд этилган, уларга машҳур дори воситаларининг аксарияти ёрдам бера олмайди. Бактерияларнинг қаршилиги ошган сари касаллик кўпаяверади. Бундай ҳолатларда эмлаш - оғир вазиятларнинг олдини олувчи энг яхши усул.\nУнда Мантунинг нима кераги бор?\nМанту реакцияси - бу организмда сил касаллигининг қўзғатувчи борми ёки йўқ, бор бўлса, жим ётибдими ёки ташувчисини кемиришни бошлаганми - шуни кўрсатиб берувчи тест синови.\nАниқ ташхис қўйиш учун рентгенография ёки компьютер томографиясидан ўтиш, бактерияларни аниқлаш учун таҳлиллар топшириш керак бўлади.\nСил аниқланса, нима қилиш керак?\nАлабатта, даволаниш керак, чунки бугунги кунда сил - ҳукм эмас. Касаллик ҳақида маълумотга эга бўлиш ва бу ҳақида яқинларни хабардор этиш, чунки бундан буён сиз - касаллик манбаи бўлиб, уни бошқа одамларга юқтиришингиз мумкин. Эҳтимол, яқинларингиз орасида силга чалингану бундан ўзининг ҳам хабари йўқ кишилар бордир, зеро ҳамма ҳам касалликнинг белгиларига эътибор қилавермайди. Ўз вақтида шифокорлар кўригидан ўтиб туриш касалликни эрта босқичларида аниқлаш ва уни осонликча бартараф этиш имконини беради.


СИРДАРЁЛИК ҲОЖИ БОБО 15 ЯШАР ҚЎШНИ ҚИЗНИНГ НОМУСИГА ТАЖОВУЗ ҚИЛДИ… - 5 Сентября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Сентябрь » 5 » СИРДАРЁЛИК ҲОЖИ БОБО 15 ЯШАР ҚЎШНИ ҚИЗНИНГ НОМУСИГА ТАЖОВУЗ ҚИЛДИ…\nСирдарё вилояти Ширин шаҳрида яшовчи 57 ёшли С.Р. қўшнисининг 2004 йили туғилган қизи Ж.Х. уйда ёлғизлигидан фойдаланиб, девор ошиб тушган ва қизни аввал калтаклаган. Кейин эса кийимларини ечиб ташлаган. Қиз билан интим муносабатга киришган. Шу пайт қизнинг онаси бақир-чақирни эшитиб ичкарига чопганча кирган. Ҳожи бобо аёлни ҳам калтаклаган ва қўл-оёғини бойлаб бошқа хонага қамаб қўйган. Бу орада қизалоқ аллақачон ҳушини йўқотган ҳолда полда ётарди. Ёвуз ниятини амалга оширишда давом этган ҳожи бобо яна улгурмаган. Қўшнилар кириб қолишган. Шундан кейин у иштонсиз ҳолда қочишга уринган…\nЖабрланувчининг акаси Ёдгор Россияга ишлаб пул топиш учун кетганди. Бўлиб ўтган ишлардан хабар топган-у, етиб келган. Унинг айтишича, бу одамнинг ўғиллари бойвачча. Ўзбекистонда кўп қаватли уйлар қуриб сотиш билан шуғулланади. Ҳозирги пайтда ишни ёпди-ёпди қилиш ҳаракатида чопишаётган экан.\nШаҳар милиция бўлими вакилининг айтишига кўра, қизалоқ касалхонага ётқизилган. Ҳуқуқни муҳофаза қилиш ташкилоти ходимлари терговолди суриштирув ишларини олиб боришмоқда.\n— Номусга тегиш жиноятини содир этганликда гумон қилинаётган эркак, — дейди милиция бўлими вакили. — 1962 йили таваллуд топган. Маҳалла мачитидагилар унга ижобий баҳо берди. Қолаверса, у ҳаж сафарига бориб қайтган. У ҳозирча озодликда қолдирилди. Қизалоқ, яъни, жабрланувчи беш кун давомида касалхонада ётиб даволанди. Ҳозир мактабга чиқиб ўқишини давом эттирмоқда…\nГувоҳлар ҳамда жабрланувчининг адвокати айтдики, 57 ёшли С.Р. қўшниникида қизалоқ ёлғизлигидан хабар топгач, девор ошиб ичкарига тушган. Олдин қизалоқни калтаклаган, кейин куч ишлатиш йўли билан кийимларини ечган.\n— Қизалоқнинг ота-онаси кар-соқов, — дейди қўшнилардан бири. — Улар бақир-чақирни эшитмайди деб ўйлаган. Биз ичкарига кирганимизда у иштонсизлигича қочмоқчи бўлди. Дарров милицияга хабар бердик. Ҳамма гувоҳлар тушунтириш хати ёзиб берди…\nЖабрланувчининг адвокати айтдики, онаси кўрсатма берганига қарамай, ҳуқуқни муҳофаза қилиш ташкилоти вакиллари ишни ёпди-ёпди қилиб, номусга тегиш жиноятини "безорилик” билан алмаштиришга уринишмоқда.\n— Эркак девор ошиб ичкарига кирган, — дейди адвокат. — Қизни калтаклаган, куч ишлатиш йўли билан ечинтирган ва номусига теккан. Қизнинг онаси ёзган тушунтириш хатида ҳам ҳаммаси аниқ кўрсатиб ўтилган. У кирганда, ҳожи бобо иштонсиз ҳолда бўлган, қизи эса полда беҳуш ётган. Энди эса эркак ўзининг ҳожи боболигидан, ўғилларининг бойваччалигидан унумли фойдаланишга ҳаракат қиляпти. Ўғиллари ҳатто врачларга дўқ-пўписа қилишдан тийила олмаяпти. Улар қизалоқ рўйхатга олинмаслигини талаб қилишяпти. Шунга қарамай, ҳимоямдаги қизнинг акаси бош прокуратурага мурожаат этган. Биз барибир маҳаллий раҳбарлар ишни ёпди-ёпди қилишидан қўрқиб турибмиз…\n"Тез ёрдам” станцияси врачи қизалоқ олиб келинганда баданида калтак излари борлиги, ўзи эса кучли стресс ҳолатида бўлганини айтиб ўтди.\n— Ҳожи бобонинг ўғиллари бизга босим ўтказишга ҳаракат қилишмоқда, — дейди врач. — Қўрқитиш йўли билан қизни рўйхатга олмаслигимизни талаб қилишди.\nОлий мажлиснинг инсон ҳуқуқлари бўйича Сирдарёдаги вакила Гули Умаралиева эса ушбу жиноят иши тўлиқ назоратга олингани, айбдор албатта қилмишига яраша жазоланишини таъкидлади.


Абдулазиз Комилов Европа иттифоқининг олий вакили билан телефон орқали мулоқот ўтказди\n15:12 / 05.05.2020\nЕИ олий вакили ЖСТга қўшилиш бўйича Ўзбекистон томонидан кўрилаётган чораларни қўллаб қувватлади.\nАбдулазиз Комилов ва Жозеп Боррел\n2020 йил 4 май куни Ўзбекистон ташқи ишлар вазири Абдулазиз Комилов ва Европа иттифоқининг Ташқи ишлар ва хавфсизлик сиёсати бўйича олий вакили, Европа иттифоқи комиссияси вице-президенти Жозеп Боррел ўртасида телефон орқали мулоқот бўлиб ўтди.\nТИВ хабарига кўра, суҳбат чоғида сиёсий, иқтисодий, маданий-гуманитар ва бошқа соҳаларда ўзаро манфаатли шерикликни фаоллаштириш ва кенгайтиришга томонлар катта аҳамият беришлари таъкидланди.\nМинтақада муштараклик ва барқарор ривожланиш бўйича «Европа иттифоқи - Марказий Осиё» вазирлар конференциясининг жадвали юзасидан фикр алмашилди.\nТашқи сиёсат идоралари раҳбарлари Ўзбекистон ва ЕИ ўртасидаги кенгайтирилган шериклик ва ҳамкорлик тўғрисидаги битим лойиҳаси бўйича музокаралар жараёнининг яқин орада якунланишига ва унинг олий даражадаги учрашув чоғида қабул қилинишига ишонч билдирдилар.\nМузокарада икки томонлама савдо-иқтисодий ва инвестицион ҳамкорликни янада ривожлантиришга алоҳида эътибор қаратилди. Ушбу соҳалардаги ҳамкорликни чуқурлаштириш, хусусан, иқтисодий ва инновацион ривожланишдан манфаатдорлик изҳор этилди, бу йўналиш коронавирус билан боғлиқ ҳозирги шароитда муҳим аҳамият касб этиши қайд этилди.\nШу ўринда, Европа иттифоқининг олий вакили таъкидлаганидек, Ўзбекистонда иқтисодиётни либераллаштириш бўйича амалга оширилаётган ислоҳотлар Европа бизнеси ва инвестицияларининг кенг жалб этиш учун имкониятлар очади.\nЖозеп Боррел мамлакат раҳбарияти томонидан коронавирус тарқалишини чеклаш ва пандемиянинг салбий оқибатларига қарши олиб борилаётган миллий ва минтақавий миқёсдаги чораларни юқори баҳолади.\nМузокараларда томонларни қизиқтирган бошқа масалалар ҳам кўриб чиқилди, дейилади хабарда.\nЎзбекистон ва Европа иттифоқи ҳамкорлик дастурини кенгайтиришни режалаштирмоқда


Microsoft энди Android учун лаунчер ясади - Terabayt.Uz\nMicrosoft энди Android учун лаунчер ясади\nЎзининг мобил платформасини тўхтатгач, Microsoft корпорацияси смартфонлар бозорига бошқа эшикдан киришга уринмоқда. Яъни, у Android-қурилмалар учун Microsoft Launcher қобиқ-иловасини яратди.\nMicrosoft Launcher’нинг асосий ўзига хослиги – бу Continue on PC функциясидир. Бу функция Android фойдаланувчиларига ўз смартфонида бошлаган ишларини – фотосуратларни кўриш, ҳужжатларни таҳрирлаш, сайтларни ўқиш кабиларни шахсий компьютерда давом эттириш имконини беради. Унинг иш тамойили macOS операцион тизимидаги Handoff иш принципига ўхшашдир.\nАгарда сиз OneDrive, Office ва Outlook каби Microsoft сервсисларидан тез-тез фойдаланаиб турадиган бўлсангиз, янги функция сизга жуда катта қулайлик туғдиради. Continue on PC функциясини қўллаб-қувватлаш 17 октябрда, Windows 10 Fall Creators Update янгиланиши билан бирга тақдим этилади.\nMicrosoft Launcher – жудаям ўзига хос ва лўнда илова бўлиб, бошқа лаунчерлардан яққол ажралиб туради. Смартфоннинг асосий экранида Microsoft Launcher танланган контактларни ва улар билан боғланиш воситаларини кўрсатади. Бошқа экранларда эса календар, топшириқлар рўйхати ҳамда The Feed ақлли тасмаси кўринади. The Feed’да танланган иловалар, янгиликлар ва эслатмалар кўрсатилади.\nАйтиш керакки, фойдаланувчи интерфейсни ўзига мослаб созлаб олиши ҳам мумкин. Экранлардаги объектларнинг ўрнини алмаштириш, ранглар палитрасини ва харакатлар билан бошқариш тизимини ўзгартириш мумкин.\nБир сўз билан айтганда, Microsoft Launcher бу – икки йил аввал корпорациянинг шўъба компанияси Microsoft Garage томонидан ишлаб чиқилган Arrow Launcher’нинг кўриниши ўзгартирилган талқинидир.\nMicrosoft Launcher’нинг бета-талқинини кўчириб олиш учун мана бу ҳавола орқали Google Play’га ўтишингиз мумкин.\n#Android #иловалар #смартфонлар #хабарлар #Microsoft Launcher


Буюк Британия ва Қўшма Штатлар БМТ Хавфсизлик Кенгашига Ироққа халқаро хавфсизлик ўрнатиш кучларини юбориш резолюциясини тавсия этиши мумкин.\n06 март 2021, Тошкент вақти: 03:48\nБу ҳақда Британиянинг Ироқдаги вакили Жон Сауэрс “Файнэншнл таймс” газетасига берган интервюсида малум қилди.\nШу кунларда150 мингга яқин Америка ҳарбийлари Ироқда барқарорликни таминламокдалар. Айни пайтда АҚШ бошқа мамлакатлар томонидан кўрсатилажак ёрдамга ҳам умид билдирмоқда.\nЯқин кунларда мазкур масалада Франция ва Россия билан музокаралар ўтказилиши кутилмоқда. Маълумки бу икки давлат урушдан кейинги Ироқни тиклашда БМТ асосий ўринни эгаллаши лозимлигини талаб қилмоқда.


Учрашув иштирокчилари ўртасида икки томонлама ҳамкорликнинг кенг йўналишлари, жумладан, экстремизм, терроризм ва уюшган жиноятчиликнинг бошқа турларига қарши кураш ҳамда инвесторларни ҳуқуқий қўллаб-қувватлаш масалалари бўйича фикр алмашдилар.\nЭлчи прокуратура органлари фаолиятининг асосий йўналишлари, хусусан аҳолининг ижтимоий ҳимояга муҳтож қатламлари ногиронлиги бўлган шахслар, аёллар ҳуқуқларини ҳимоя қилиш соҳасида амалга оширилаётган ишлар билан таништирилди.\nВиолен де Вильмор томонидан Ўзбекистон Республикасида инсон ҳуқуқлари соҳасида амалга оширилаётган чора-тадбирлар ва эришилган ютуқлар юқори баҳоланди.\nПрокуратура ходимлари касбий тайёргарлигининг аҳамияти хусусида сўз юритилиб, меҳмонга Бош прокуратура ҳузуридаги Олий ўқув курсларининг Академия сифатида қайта ташкил этилганлиги маълум қилинди.\nШу муносабат билан, Франция элчиси ҳуқуқни муҳофаза қилувчи ташкилотлар ходимлари учун Франция давлатидан соҳа мутахассислари, экспертларни жалб этган ҳолда биргаликдаги ўқув машғулотларини ўтказишга қизиқиш билдирди.\nШунингдек, икки давлат ўртасида ҳуқуқий соҳада шартномавий-ҳуқуқий ҳужжатларни, шу жумладан экстрадиция ва ҳуқуқий ёрдам кўрсатиш тўғрисидаги шартномалар тузиш зарурияти алоҳида таъкидланди.


Ўз дастури доирасида 12 июнь куни Лондонда нутққа сўзлаган сиёсатчи мамлакат 31 октябрда Европа Иттифоқини тарк этишига ваъда берди. У Консерваторлар партияси етакчиси лавозимига номзод сифатида кўрсатилганидан бери биринчи марта оммавий нутқ сўзлади.\n«Brexit’ни амалга оширишда ўтказиб юборилган уч йил ва икки йил қўшимча муддатдан сўнг, биз Европа Иттифоқини 31 октябрда тарк этишимиз лозим. Бу мамлакат ва жамиятни бирлаштириш пайти келди», — деган Жонсон ва бунга фақат Евроиттифоқдан чиқиш орқали эришиш мумкинлигини таъкидлаган.\nБританияда янги бош вазир ким бўлиши июль ойи охиригача маълум бўлиши кутилмоқда.\nКиритилди: 04:30 13.06.2019. Ўқилди: 432 марта. Фикрлар сони: 0 та.


Жаҳонгир Меҳмонов: «Тўртта жамоадан таклиф бор» | "NAVBAHOR" FUTBOL JAMOASINING RASMIY WEB SAHIFASI\nЖаҳонгир Меҳмонов: «Тўртта жамоадан таклиф бор»\nНаманганнинг «Навбаҳор» жамоасининг етакчи ҳимоячиларидан бири Жаҳонгир Меҳмонов учун ҳар мавсум якунига кўра турли жамоалардан таклиф тушиб туради. Шундай бўлсада, футболчи «Навбаҳор»га содиқлигини амалда исботлаб келмоқда. Жорий йилги мавсум якунига етгач, Меҳмоновга бир қатор клублардан чақирувлар бўлганлиги хусусидаги гап-сўзлар тарқалди. Ушбу маълумотлардан келиб чиқиб, Меҳмонов билан учрашдик. Суҳбат давомида ҳимоячи чемпионат якунлари ҳамда келгуси режалари ҳақида гап борди.\n- Якунига етган мавсум Сизда қандай таассурот қолдирди?\n- Чемпионатни у қадар ишончли бошлай олмаган бўлсакда, биринчи давра ўрталарига бориб, ўйинимизни топиб олгандик. Бунинг натижасида қатор очколарни қўлга киритдик. Аммо, иккинчи даврадаги ишларимиз кўнгилдагидек кечмади. Турли қийинчиликларни юзага келиши оқибатида олий лигадаги ўрнимизни сақлаб қолиш учун курашдик. Ҳайриятки, чемпионат якунланишига бир нечта тур қолганида олий лигадан тушиб кетиш хавфидан қутилдик.\n- Жамоа нима сабабдан муваффақиятсиз тарзда иштирок этди?\n- Назаримда бунга мураббийлар алмашинуви сабаб бўлди. Футболчилардан чемпионат мобайнида бир мураббийнинг тактикасидан иккинчисиникига мослашгунча вақт талаб этилади. Истайсими ёки йўқми бу жиҳат ҳам қийинчилик туғдиради. Ҳар бир мураббийнинг ўз ўйин услуби бўлади. Унинг услубига кўникиш эса ўз-ўзидан бўлмайди. «Навбаҳор»нинг муваффақиятсиз иштирокига бу ҳол ўз таъсирини кўрсатди.\n- «Навбаҳор»нинг мусобақа жадвалида эгаллаган ўрни намойиш этган ўйинига мос бўлдими?\n- Иккинчи даврада намойиш этган ўйинимиз балки эгаллаган ўрнимизга мосдир. Зеро, 11-ўриндан юқорироқ поғоналарга кўтарилишимиз мумкин эди. Бундай бўлишига эса ўз майдонимиздаги учрашувларда бой берилган кўплаб очколар тўсқинлик қилди.\n- Жамоанинг қайси чизиғини кучайтириш керак деб ўйлайсиз?\n- Ҳар бир позицияга иккитадан моҳир футболчи рақобат қилса мақсадга мувофиқ бўларди деб ўйлайман. Фақатгина бир чизиққа диққатни қаратиб бўлмайди. Футбол жамоавий ўйин саналади. Шундай экан бутун таркибни кучли ўйинчилар билан тўлдириш зарур. Ҳар бир чизиқда ўз етакчи ўйинчиси бўлса, жамоанинг ўйини ва салоҳияти кучли бўлади. «Навбаҳор»да ҳам бундай ўйинчилар бор эди. Бироқ, иккинчи даврада мураббий алмашгани сабабли озгина муаммога дуч келдик. Бунинг натижасида ўйинчиларни бир-бирини тушунишига вақт керак бўлди. Мисол учун биринчи даврада ҳимояда ҳаракат қилган таркиб мавсум иккинчи ярмида умуман ўзгариб кетди.\n- Денис Романенко жароҳат олгач, голкипер масаласи «лочинлар»нинг оғриқли нуқтасига айланди, десак муболаға бўлмайди. Зеро, Павел Леус ишончни оқламаган бўлса, Мочалов ва Жўраевларнинг тажрибасини бироз камлиги кўзга ташланди. Бу борада Сизнинг фикрингиз қандай?\n- Фикрингизга қўшиламан. Дарвозабон – ярим жамоа деб бежизга айтишмайди. Агарда Романенко жароҳат олмай дарвозани қўриқлашда давом этганида, яхши ўринларни эгаллашимиз мумкин эди. Тўғри, биргина ўйинчи ҳеч нарсани ҳал қилмайди, бироқ барибир дарвозабон муаммоси ўз таъсирини кўрсатди. Ёш посбонлардан бири Ислом Жўраевга ўзини кўрсатиш учун яхши имкониятлар яратиб берилди. Бир-икки ўйинда у ишончни оқлади. Шундай бўлсада, унга кейинчалик унга ўйин амалиёти берилмади. Нима бўлган тақдирда ҳам у ҳали ёш, тажрибаси кам. Леус гарчи тажрибали саналсада у ҳам кутилган ўйин кўрсатолмади. Хуллас Павел ҳам биз ўйлаган даражадаги дарвозабон эмас экан.\n- Легионер ўйинчиларга муносабатингиз. Шундай ўйинчи керакдир балки?\n- Бу масала селекционерларимизга боғлиқ. Агарда улар кучли футболчиларни топишса, нур устига аъло нур бўларди. Чунки хориждан келган ўйинчи маҳаллий футболчилардан бир бош устун бўлиши керак. Маҳаллий футболчилар савиясидаги легионерларни таклиф этишдан эса фойда йўқ. Ундан кўра ёшларга эътибор берган афзалроқ.\n- Ўз ўйинингиздан қониқиш хосил қилдингизми?\n- Бу йилги мавсумда барча ўйиндан қониқиш ҳосил қилдим деб айта олмайман. Айрим ҳолларда кўнглим тўлди, лекин кўп учрашувларда имкониятим даражасида тўп сура олмади. Чемпионат якунида 11-ўрин банд этилгач, «ўйинимдан қониқдим» дейиш уят бўлади.\n- Олий лигадаги амплуадошларингиз орасида энг кучлиси сифатида кимни кўрсатган бўлардингиз?\n- Албатта Хайрулло Каримовни У мамлакатимизнинг яхши ҳимоячиларидан бири саналади.\n- Наманганлик бўлгани учун шундай деяпсизми?\n- (кулади) Йўқ, Каримов тажрибали футболчи. Кўп йиллардан буён «Бунёдкор» шарафини ҳимоя қилиб келмоқда. «Навбаҳор»даги ўйинлари орқали ҳам барча мухлислар ёдида қолган. Бошқа футболчиларга ҳам ўрнак бўла олади. Ушбу позицияда тўп сурадиган футболчи Каримов каби жаҳлдор бўлиши керак. Ҳужумчи ҳимоячидан қўрқиб туриши лозим.\n- «Навбаҳор»ни бу йилги мавсумда энг осон ва оғир кечган ўйинлари қайси бўлди?\n- Энг осон ўйин ўз майдонимизда «Гулистон»га қарши кечган баҳсни эътироф этган бўлардим (6-тур «Навбаҳор» - «Гулистон» 3:0 – муал.). Рақибга қараганда мазмунли ўйин кўрсатиб, йирик ҳисобда зафар қучгандик. Барчамиз бир-биримизни яхши тушуниб, ҳаракат қилгандик. Энг оғир учрашув эса Тошкентда «Бунёдкор»га қарши кечди.\n- Ҳаётда идеал инсон бўлмайди. Ҳар бир инсонни ўз камчилиги бўлганидек Сизда ҳам камчилик мавжуд. Қайси камчилик устида ишлашим керак деб ўйлайсиз?\n- Барча инсонлар каби ўзимга яраша камчилигим мажуд. Лекин, бу мендан кўра ўйинларимни кузатиб борувчи мухлисларга кўпроқ аён. Аниқ шундай камчилигим бор деб айта олмайман. Бу саволни мураббийлар ёки мухлисларга бериш орқали аниқ жавоб топиш мумкин деб ўйлайман.\n- Янги мавсумга тайёргарлик қачон бошланади?\n- Раҳбарият янги мавсумга тайёргарликни 20 декабрдан бошланишин айтишган.\n- Жамоанинг «юраги» деб қайси футболчини кўрсатган бўлардингиз?\n- Жамоани олдинга бошлайдиган ёши катта ўйинчи, тўғрисини айтсам таркибимизда йўқ. Барча футболчилар бир куч бўлиб ўйнашмайди. Маҳаллий футболчилар мисол учун бор кучи билан жонини бериб ўйнаса, иккинчи ўйинда бунинг акси кузатилиши мумкин. Бу мухлисларга ва мураббийларга ҳам аён.\n- Бошқа жамоалардан таклифлар тушаётганлиги хусусидаги гап-сўзлар юрибди?\n- Айни пайтда тўртта жамоадан таклиф бор. Лекин, қайси клублардан чақирув бўлганлиги сир бўла қолсин. Боиси, агарда «Навбаҳор» раҳбарияти билан келишувга эришсак, жамоада қоламан. Мақсадим фаолиятимни Наманганда давом эттириш ҳисобланади. Бироқ, ҳозирги аҳволда қийналамиз деб ўйлайман.\n- Молиявий тарафдан юзага келган муаммоларни назарда тутяпсизми?\n- Жамоа якунланган мавсумда оғир ўйинларни ўтказди. Кўп ҳолларда мухлислар ҳам футболчиларга эътироз билдиришди. Мағлубиятга учраганда Сизга ким далда беради?\n- Албатта бундай вазиятларда ота-онам далда беришади. Ҳар бир ўйиндан сўнг қандай натижа бўлишидан қатъий назар уйдагиларга қўнғироқ қилиб, дарҳол нима бўлганини айтаман. Улар ҳам ғалаба қозонсак, табриклашади, имкониятни бой берган ҳолатда эса «майли болам, кейинги сафар ғалаба қозонасизлар, руҳан тушкунликка тушманглар» деб далда беришади.\n- Сўнгги турларда асосий таркибда камроқ кўриндингиз. Бу масалада Нўъмон Ҳасанов билан гаплашдингизми?\n- Йўқ. Лекин, Мустафо Байрамовнинг айтишича, Ҳасанов мени «Локомотив»дан кўра, «Пахтакор»га қарши ўйинга тайёргарлик кўришимни режалаштирган экан. Мураббий ўзи ҳам ўз вақтида футболчи бўлгани учун «темирйўлчилар»га қарши ўйинда қайси ўйинчини танлашни яхши билади. Сўнгги турда «Пахтакор» билан кечган ўйинда биринчи бўлимда «Навбаҳор» мағлубиятга учраётганди. Иккинчи бўлимда мураббийнинг тактикасими ёки бошқасими билмадим. Бироқ, ўйин тақдирини ўзгартирдик деб ўйлайман. Балки ишқибозларимиз бошқача фикрдадир. Мавсумнинг сўнгги баҳсида мухлислар учун ҳаракат қилдик. Ғалаба қозонсак бўларди, вазиятлар бўлганди. Шундай бўлсада, якунда дуранг билан чекландик.\n- Яна саноқли кунлардан сўнг «Олтин тўп» соҳиби аниқланади. Бу совринни кимга топширишини истардингиз?\n- Меҳнат қилиб, яхши ҳаракат қилган футболчиларни ҳурмат қиламан. Тўғриси, ўзим ҳам жонимни бериб мухлислар кўз ўнгида ўйнайман. Футбол мухлислар учун ўйналади. Баҳони ҳам улар беришади. Авваллари Криштиану Роналдуни хушламасдим. Лекин, футболчи катта қўламдаги ишни бажаргани учун «Олтин тўп» унга топширилишини истардим. Лионель Месси жароҳатланган. Қолаверса, аргентиналик футболчи аввалгидек юқори даражада тўп сура олмади. Рибери ҳам ушбу совринга муносиб. Бироқ, Роналду Португалия терма жамоасини жаҳон чемпионати йўлланмасини қўлга киритишида, муносиб тарзда ҳисса қўшди. Назаримда совринни айнан Криштиануга топширилса, тўғри бўларди.\n- Европа жамоаларидан қай бирига мухлислик қиласиз?\n- Англиянинг «Манчестер Юнайтед» клубига мухлислик қиламан. Гарчи бу йилги мавсумда жамоанинг ишлари кўнгилдагидек кечмаётган бўлсада, чемпионатнинг иккинчи қисмида таркибдаги футболчилар мураббийнинг ўйин услубига кўникиб олган ҳолда мазмунли ўйинлар билан жамоа мухлисларини ҳурсанд қилишади деб ўйлайман.


14 январь, 2021, 19:00\nТеглар:Арсенал | Манчестер Юнайтед | Манчестер Сити | АПЛ | Ла Лига | Барселона | Реал | А Серия | Женоа\nБу сиз учун қизиқ бўлиши аниқ.\nФутболчилар ўз касбларини нақадар яхши кўрмасин, барибир кун келиб, ундан кетишга мажбур бўлади. Аксарият собиқ ўйинчилар ўзларини футболга оид турли ишларда синаб кўришга ҳаракат қилади. Буни жуда оддий қабул қилишга ўрганиб ҳам қолдик. Аммо баъзи футболчилар футболдан кетган пайтларида ва ҳатто фаолияти давомидаги бўш вақтларида ҳам турли-туман кутилмаган ишлар билан шуғулланади. Келинг, уларнинг баъзилари ҳақида тўхталиб ўтамиз.\nБен Баргесс - Мактаб ўқитувчиси\n“Блэкпул” ва “Халл Сити” жамоаларининг собиқ ҳужумчиси Транмер шаҳридаги мактаблардан бирида ҳозирда ўқитувчилик қилади. У BBC каналига берган интервьюсида бу қарорини қуйидагича изоҳлайди: “Ўз-ўзини назорат қила олиш, етакчилик ва жамоавий ишлай олиш қобилияти футболчининг бирламчи вазифаси бўлганидек, ўқитувчи ҳам ўз шогирдлари билан алоқа ўрнатишда худди шу ҳислатларга таянади. Мен футболда орттирган билимларим орқали янги касбимда ҳам яхши натижалар қайд этяпман, деб ўйлайман”.\nТим Визе - Профессионал врестлер\nГерманиянинг турли ёш тоифалардаги ва ҳатто, миллий терма жамоаси сафида ҳам ўйин ўтказган Тим Визе 2014 йилда “Хоффенхайм”даги омадсиз мавсумдан сўнг, фаолиятини якунлашга қарор қилади. Аммо кутилмаганда, у врестлинг оламида машҳурликка эришади. Мюнхендаги мусобақадаги ғалабасидан сўнг, унга “машина”, деб ном беришади. Бугун у яна ярим-профессионал тарзда футбол билан шуғулланмоқда.\n“Уиган” клубининг собиқ марказий ҳимоячиси Элхажи Диуф билан бўлиб ўтган можаролари сабаб, бутун инглиз футболида машҳур бўлиб кетган. Нега, айнан детективлик касбини танлаганини тушуниш қийин эмас. У марказий ҳимоячи…\nПапис Сиссе - Тез ёрдам ҳайдовчиси\nСиссе, аслида, 15 ёшдалигида касалхона хизматида ишлайди. Аммо футболдаги фаолияти анча омадли кечгач, эски касби билан шуғулланишга эҳтиёж қолмади. Бу ҳақида: “Мен мактабни ҳам ташлаб, оиламга ёрдам бериш учун ишлардим. 15 ёшимданоқ, тез ёрдам машинасини ҳайдардим. Одамларнинг кўз ўнгимда вафот этишини кўришга мажбур бўлганман”, - дейди Сиссе. “Ньюкасл”даги яхши даражали ўйинлари билан машҳур бўлган Сиссенинг болалиги мана шундай ўтган.\nГрафите - Чиқинди савдогари\nБразилиялик собиқ ҳужумчи “Вольфсбург”нинг чемпионлик мавсумида асосий қаҳрамон образида эди. 25 та ўйинда 28 та гол урган футболчи “бўрилар”нинг ғалабасига катта ҳисса қўшган. Ҳа, бизнинг диёримизда чиқинди савдоси бироз хунук эшитилади. Аммо Графитенинг ўзи ҳозирги касбидан мамнун: “Бу кимларгадир ноодатий касбдек туюлиши мумкин. Мен, албатта, кўчама-кўча юриб, чиқинди йиғмайман. Шунчаки, ушбу бизнесни юритаман. Пул топишим керак-ку”, - дейди собиқ футболчи.\nНайжел де Йонг - Машина савдоси дилери\nБиламизки, футболчилар ўз автомобилларини севади. Баъзи футболчилар “тойчоқлар”га ҳаддан ташқари қизиқиб кетади. Бу улардан бири. Нидерландия футболининг яқин ўтмишдаги ярим ҳимоячиларидан ҳисобланган Найжел де Йонг ҳозирда автомобиль бизнеси билан шуғулланади.\nУ Яқин Шарқ давлатларида “Ламборжини”, “Феррари” ва “Мазерати” компанияларининг расмий дилери ҳисобланади. Ёмон эмас-а?!\nЭрик Кантона - Актёр\nФранциялик афсонавий футболчи ҳали майдонда тўп суриб юрган даврларидаёқ, кино санъатида кўриниш бериб улгурганди. “Олд Траффорд”да уни “қирол Эрик”, деб аташарди. У ўз номига муносиб тарзда, кўпроқ тарихий фильмларнинг қирол образларини ижро этади. Голливуднинг бир қатор кинокартиналарини футбол ихлосмандлари Кантона учун ҳам кўради.\nРикки Ламберт - Лавлаги қадоқловчи\nАнглия терма жамоаси собиқ футболчисининг бу каби фаолият билан машғуллиги кишини ҳақиқатан ҳам ҳайрон қолдиради. У ўзи тўп тепган йилларда юқори маҳоратга эга футболчи эканлигини исботлашга улгурган. “Ливерпуль”, “Вест Бромвич” ва “Саутгемптон”даги мазмунли фаолиятидан сўнг, у ўз юртидаги фабрикаларнинг бирига лавлаги қадоқловчи сифатида ишга киради. Ҳаёт давом этиши керак!\nДаниэль Аггер - Татуировка рассоми\nБунақасини кутмагандингиз-а?! Жуда кўп европалик футболчилар татуировкалар чиздиришга анчагина қўрқади. Мана шундай бир пайтда, даниялик футболчининг ушбу фаолият билан шуғулланаётгани қизиқарли ҳолат. Ҳар кимнинг қизиқиши турфа эканлиги табиий бир ҳол.\nЯя Саного - Почтачи\n“Арсенал”нинг собиқ ҳужумчиси Яя Саного айни пайт почтада иш юритади. Бу ҳақида футболчининг ўзи:\n“Мен онамга жароҳатларимдан зерикканим хусусида айтдим ва футболдан кетдим. Ҳозирда почта хизматида ишлаяпман. Ўз ҳаётимдан мамнунман.\n“Тулуза”да фаолиятини якунлаган футболчи 2013 йилги ёшлар ўртасидаги жаҳон чемпионатида том маънода порлаган ва ўша мавсум “Golden Boy” номзодлари орасида қайд этилганди. Жуда машҳур почта ишчиси!


Бир кило темир оғирми ё ...?\n07.11.2018 17:12 0 2581\nКейинги ҳафтада Халқаро ўлчовлар ва оғирликлар бюроси (BIMP) оғирликнинг халқаро стандартини пасайтириши мумкин — агар бу иш ҳақиқатан ҳам амалга ошса, бир килограммнинг оғирлиги камайиб қолади... Гап шундаки, оғирликнинг идеал ўлчами — ҳозир амалда бўлган платина-иридийдан иборат эталон турли физик жараёнлар сабаб енгиллашиб бормоқда. Бу ҳақда «Хайтек» ёзмоқда.\nОғирликнинг биринчи стандарт ўлчамини Европада француз қироли Людовик XVI савдогарлар ва харидорларни товламачилардан ҳимоялаш мақсадида жорий эттирган. Бу 0 °С ҳароратдаги бир литр сув эди. Франция 1795 йили бошқа оғирлик стандартини — 4 °С ҳароратдаги бир литр сувни қабул қилди.\nОрадан ярим аср ўтгач бу ўлчам ҳам талабга жавоб бермай қолди ва оғирлиги 1 килограммлик металл (платина ҳамда иридий) идеал ечимга айланди.\nФото: АҚШ да сақланаётган килограмм эталони.\nКилограммнинг халқаро прототипи (эталони) Париж яқинидаги Севр шаҳарчасида жойлашган Халқаро ўлчовлар ва оғирликлар бюроси (BIMP) да сақланади. Бу баландлиги ва диаметри 39,17 миллиметрли цилиндр бўлиб, платина-иридий қотишмасидан (платина — 90 фоиз, иридий — 10 фоиз) ясалган.\nЎлчовда қулайликлар бўлиши учун мамлакатлар BIMP дан оғирлик эталонлари нусхаларини олиб туришади. Аммо бу нусхалар ва қолаверса оригинали ҳам, жуда кам миқдорда бўлса-да, кичрайиб боряпти (буни лаборатория шароитида аниқлаш мумкин), бу ҳаво орқали металларга ҳар хил молекулалар тушиши оқибатидир.\nШу сабабдан ҳам кейинги ҳафта BIMP йиғилиш ўтказади, унда оғирлик ўлчови сифатида металлдан босқичма-босқич воз кечиш ва оғирлик учун мезон сифатида Планк константаси физик қонунини олиш таклифи муҳокамага қўйилади.\nКилограмм эталонининг компьютер тасвири.\nАйни пайтда BIPM жорий этган оғирлик эталонидан 100 дан зиёд мамлакатлар, жумладан, АҚШ, Европа иттифоқи, МДҲ мамлакатлари ҳам фойдаланмоқда.\nкилограмм эталон BIMP\nТехнология 17/11, 11:36\nКилограммнинг янги эталони тасдиқланди


СП АО «Uzbek Leasing International A.O.» — «МАЗ» ОАЖ (Беларусь) автотранспорт воситаларини сотиб олаётган тадбиркорлар учун имтиёзли шартларда лизинг\n«МАЗ» ОАЖ (Беларусь) автотранспорт воситаларини сотиб…\n«МАЗ» ОАЖ (Беларусь) автотранспорт воситаларини сотиб олаётган тадбиркорлар учун имтиёзли шартларда лизинг\n"Uzbek Leasing International A.O." ОАЖ ҚК "МАЗ" ОАЖнинг (Беларусь Республикаси) узоқ муддатли ҳамкори ҳисобланади.\nМаълумот учун: "БEЛАВТОМАЗ" холдингининг бошқарувчи компанияси "Минск автомобил заводи" ОАЖ (www.maz.by) —— бу юк, йўловчи ва махсус техника ишлаб чиқаришга ихтисослашган 76 йиллик тарихга эга, белорус автомобиль компанияси. “МАЗ” ОАЖ дунёдаги энг йирик автомобиль техникасини ишлаб чиқарувчилардан бири ҳисобланади. Бугунги кунда МАЗ маҳсулотлари – бу замонавий, функционал ва ишончли самосваллар, шатакчи машиналар, бортли юк автомобиллари, прицеплар ва ярим прицеплар, турли хил махсус жиҳозларни ўрнатиш учун махсус ускуналар ва шассилар. МАЗ савдо белгиси МДҲ ва узоқ хорижда кенг танилган. Завод доимий равишда ва айниқса сўнгги бир неча йил ичида тез суръатларда ривожланиб бормоқда. Ишлаб чиқаришни фаол модернизациялаш жаҳон бозорида тақдим этилаётган техника ва фирмали эҳтиёт қисмлар моделлари рўйхатини кенгайтиришга имкон берди. Ҳозирги вақтда "МАЗ" ОАЖ кўплаб турдаги автотранспорт воситаларини ишлаб чиқаради – бу 500 дан ортиқ моделлар ва 1500 га яқин модификациялар; Евро-3, Евро-4, Евро-5 каби Европа стандартлари талабларига тўлиқ жавоб берадиган автомобиль ускуналари. МАЗ русумли автомашиналарни лойиҳалаш, ишлаб чиқиш, ишлаб чиқариш ва техник хизмат кўрсатишда сифат тизими ISO 9001 талабларига жавоб беради. “МАЗ” ОАЖ иштирок этадиган бозорлар – Россия, Украина, Қозоғистон, Озарбайжон, Арманистон, Грузия, Қирғизистон, Латвия, Литва, Молдова, Тожикистон, Туркманистон, Ўзбекистон, Болгария, Венесуэла, Вьетнам, Миср, Эрон, Куба, Қувайт, Мўғулистон, Бирлашган Араб Амирликлари, Польша, Сербия, Сурия, Танзания, Эфиопия.\n“MAZ–TASHKENT” ХК МЧЖ (www.maztashkent.uz) — бу Ўзбекистон Республикасида заводнинг расмий дистрибьютори бўлган "Минск автомобил заводи" ОАЖнинг тармоқ тузилмаси ҳисобланади. Бугунги кунда " MAZ–TASHKENT" МЧЖ ХК Ўзбекистон минтақаларида 10 та "МАЗ" ваколатли хизмат кўрсатиш марказларини очган ва фаолият кўрсатмоқда. МАЗ автомашиналари “MAZ-TASHKENT” МЧЖ ХК омборларида мавжуд.\nҲозирда "Uzbek Leasing International A.O." АЖ қўшма корхонаси ва "MAZ–TASHKENT" МЧЖ ХК компанияси МАЗ русумли автомашиналарни Ўзбекистонда лизинг орқали сотиш бўйича компаниялар ўртасидаги ҳамкорликни янада кенгайтириш ва мустаҳкамлаш бўйича иш олиб бормоқда.\nБугунги кунда "MAZ–TASHKENT" МЧЖ ХК МАЗ автомашиналари - самосваллар, автокранлар, самосваллар учун прицепларни (мазкур МАЗ маҳсулотларининг нархлари рўйхати илова қилинмоқда) 2020 йил 31 декабргача амал қиладиган нарх чегирмалари билан сотмоқда. Сиз батафсил маълумот олиш учун "MAZ–TASHKENT" МЧЖ ХК офисига қуйидаги рақамлар орқали қўнғироқ қилишингиз мумкин: (+99871) 291-68-94, (+99893) 555-00-95, (+99893) 555-00-91.\n"Uzbek Leasing International A.O." ОАЖ ҚК МАЗ автомашиналари лизингини молиялаштиришни қуйидаги шартларда амалга оширади:\n"МАЗ" ОАЖ маҳсулотларини етказиб беришни кўзда тутадиган лойиҳаларни молиялаштириш ҳажми - 22 миллиард сўмгача.\nЛойиҳалар лизинги муддати - 3 йилгача.\nФоиз ставкаси - йиллик 16% дан (белгиланган ставка/ flat).\nЛизинг олувчининг ҳиссали иштироки - контракт қийматининг 30 фоизидан.\nГаров таъминоти - молиялаштириш миқдорининг камида 50% (мижознинг ҳиссали иштироки бўлмаган тақдирда).\n"Uzbek Leasing International A.O." ОАЖ ҚКнинг лизинг олувчилари Ўзбекистонда мамлакат иқтисодиётининг турли соҳаларидаги кичик ва ўрта корхоналар бўлиши мумкин.\nЛойиҳаларингизни муваффақиятли амалга ошириш учун ҳозироқ бизга мурожаат қилинг!\nЛизинг олиш ва лойиҳаларингизни амалга ошириш бўйича барча маълумотларни "Uzbek Leasing International A.О." ОАЖ ҚК компаниясининг офисига (+99878) 120-02-02 рақами бўйича қўнғироқ қилиб ёки ҳудудий бўлимларимизга мурожаат қилиш орқали олишингиз мумкин:\nПрайс-лист от 19.11.2020.pdf


“МЕНИ АФВ ЭТИНГ” » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » “МЕНИ АФВ ЭТИНГ”\n“МЕНИ АФВ ЭТИНГ”\n09 март 2020 йил\nИслом дини инсонларни доим адолатга, меҳр ва шафқатга, бағрикенгликка даъват этган. Улуғ Пайғамбаримиз мўминларга айтадиларки: “Барчага бирдай меҳрибон бўлмагунингизча комил ва имонли бўлолмайсиз”. Зотан динимиз қўполликни, ноҳақликни, кишиларга таҳдид этишни, турли диний оқимларнинг ноқис ҳаракатларини кескин қоралаб, уларга қарши туришга чорлайди. Ўз даврининг машҳур уламоси Имом Абу Ҳанифа “Кимнинг илми уни Аллоҳ Таоло ман этган нарсалардан қайтармаса, у катта таҳлика ичидадир” деб таъқидлаган эди. У диннинг поклиги учун курашишга ундайди.\nДарҳақиқат Ислом дини Аллоҳ Таоло буюрган нарсаларни бажаришга, инсон ҳаётий даврини энг эзгу ишларга, одамларга фойда келтирувчи амалларни бажаришга сарфлаши лозим деб ўқтиради. Бироқ, афсуски, гурунч кўрмаксиз бўлмаганидек, ҳали кишилар орасида муқаддас динимизнинг юксак инсонпарварлик моҳиятини чуқур англаб етмаганлар ҳам учраб туради. Улар динни ислоҳ қилиш ниқобида ғаразли ниятларини амалга ошириш учун айрим кишиларни алдаб, улар қалбига экстремистик ғояларни сингдиришга, ўз ортида эргаштиришга интилаётганларнинг найрангларига учаяптилар.\nБаъзи содда кишилар уларнинг сохта, халқимиз хотиржамлиги, осойишталигига раҳна соладиган, жамиятимиз ривожига тўсиқ бўладиган замини пуч, зарарли ғояларига ишониб, ўз ҳаётларини саробга айлантиришаяпти. “Ҳизбут-таҳрир”чиларнинг ана шундай нопок нияти таъсирига тушиб қолганлардан бири Нахимидин Жувашевдир.\nУ 1959 йилда Бахмал туманининг Сўфи қишлоғида туғилган. Миллати қирғиз, Ўзбекистон Республикасининг фуқароси, ўрта маълумотли, оилали, беш нафар фарзанднинг отаси. Муқаддам жиноят ишлари бўйича Ўзбекистон Республикаси Ҳарбий судининг ҳукмига кўра жиноят кодексининг 156-моддаси 2-қисмининг “д” банди, 216-моддаси, 242-моддаси 1-қисмининг, 244-моддаси 3-қисмининг “а” банди, 244-моддаси 1-қисмининг, 248-моддасининг 1-қисми ва 59-моддаси билан 17 йилга, жиноят ишлари бўйича Чирчиқ шаҳар судининг ҳукмига кўра Ўзбекистон Республикаси Жиноят кодексининг 60-моддасига асосан 3 йилу 1 ой муддатга озодликдан маҳрум этилган эди. Унга нисбатан жазони қаттиқ тартибли колонияларда ўташ белгиланган.\nАслида обрўнинг боши тил бўлса, муомала, тарбия унинг либосидир. Инсоннинг камолга етиши қанчалик қийин бўлса, уни обрўйининг пастлашуви шунчалик осондир. Нахимидин беш вақт намозни канда қилмай ўқиди. Жума намозига ҳам чиқиб турди. Дастлабки ноқонуний диний таълимни Қўқон ва Андижондаги раҳнамоларидан олди. Сўнг 1994 йилда Жиззах шаҳрининг “Ёшлик” маҳалласига кўчиб келди. Шаҳардаги “Кўкбозор”да олиб сотарлик билан шуғулланди. “Қалия” масжидида тошкентлик Ҳафизулло Носиров билан яқиндан танишиб қолади. Меҳмоннинг даъвати ва ҳар сафар ўзи билан турли диний адабиётларни олиб келиши Нахимидинни унга оҳанрабодек боғлаб қўйди. Халифалик давлати қуришни ўзларича мақсад қилган “Ҳизбут-таҳрир”чилар диний экстремистик гуруҳининг республикадаги масъул раҳбарларидан саналган Ҳафизулло Носиров кейинчалик Жиззахга тез-тез қадам ранжида қила бошлади.\nНахимидин дастлаб Ҳафизулло Носировдан “Низомул Ислом” номли ҳизбутчиларнинг ғоялари ифодаланган диний ақидаларни ўрганди. Сўнгра уларнинг ишончини қозонгач, экстремистик гуруҳнинг Жиззахдаги раҳбари вазифасига тайинланди. У ўтган йиллар давомида ўзининг зарарли тарғибот-ташвиқот ишлари билан Жиззах шаҳри ва унинг атрофидаги маҳаллаларнинг кўпчилик ёшларини ўзининг “ўргимчак тўри”га илинтирди. Ниҳоят 2000 йилда кузатиш, ўрганиш натижалари туфайли Нахимидин Жувашев ҳуқуқ-тартибот идоралари ходимлари томонидан қўлга олинади.\nСўнгги пушаймон ўзингга душман дейди халқимиз. Буни Н.Жувашев ҳаёти мисолида ҳам яққол кўриш мумкин.\n—Йигирма йиллик умрим панжара ортида бесамар ўтди, —дейди маҳкум Нахимидин Жувашев. — На оилам, на Ватанимга заррача нафим тегди. Оқибатда яқинларимнинг на азаси, на тўйида иштирок этолдим. Булар менга бир умрлик армон бўлди. Чексиз афсусдаман. Ўз қилмишларим учун халқим олдида минг бор тавба қиламан. Мени таниган, билган барча яқинларимга, эндигина ўсиб келаётган ёшларимизга бирдан-бир қатъий маслаҳатим: ҳаётда асло адашманг. Менга ўхшаб ғафлатда қолманг. Турли диний оқимлар таъсирига асло тушманг. Одамлар орасида турли ихтилофларга, зиддият ва бузғунчиликларга сабаб бўлаётган зарарли ёт ғояларга сира-сира берилманг.\nМен тавба қилган, ҳаётда ўз йўлини йўқотган, эндиликда хатоларини англаган бир маҳкум сифатида муҳтарам Президентимиздан, бағри кенг халқимиздан қилган ножўя ҳатти-ҳаракатларим, қилмишим учун кечирим сўрайман. Менга имконият ва ишонч билдирсаларингиз, кейинги ҳаётимда адашмасликка, шу юртга, шу элга хизмат қилишга, қолган умримни ҳалол ва тартибли ҳаёт кечиришга ваъда бераман. Мени афв этинг!\n“Мирзачўлдаги судланган коллеж директори ўз вазифасида ишламоқда” деган хабарга ойдинлик киритилди


Шоҳжаҳон Жўраев Instagram саҳифасига хавотирли видеони жойлади (видео) - EFFECT.UZ\nШоҳжаҳон Жўраев отаси Шерали Жўраевнинг аҳволи ҳали-ям оғир эканлигига ишора қилди. Яъни хонанда Instagram саҳифасида мухлислардан отаси ҳаққига дуо қилишларини сўради.\nХонанда юқоридаги видеони жойлаштириб қуйидагича изоҳ ёзиб қолдирди:\n«Оталаримиз 100 ёшлардан ўтсин омин!» – Шоҳжаҳон Жўраев.\nАввалроқ, Шоҳжаҳон Жўраев отасининг аҳволи анча яхши эканлигини билдириб , барча дуо қилганларга ўз миннатдорчилигини билдирган эди.\nИчида «сюрпризи» бўлган банкнота фош этилди\nЎзбекистонда 133 тоннали янги олтин кони топилди (видео)


Кескин девальвацияга қарамай GM Uzbekistan автомобиллар нархини кўтармайди\n15 декабр 2019, Тошкент вақти: 23:16\nЎзбекистонда ишлаб чиқарилган Ravon 4 автомашинаси.\nЎзбекистонда валюта эркин конвертацияси жорий этилгани ортидан Миллий банк доллар қийматини 4210 сўмдан 8100 сўмга кўтарганига қарамай, GM Uzbekistan автомобилларининг нархи аввалги ҳолатда сақлаб қолинади.. Бу ҳақда GM Uzbekistan ширкатининг расмий сайтида маълум қилинди.\n“Ўзбекистон президентининг 2017 йил 2 сентябрдаги УП-5177сонли “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги Фармонини бажариш мақсадида 2017 йил 5 сентябридан "GM Uzbekistan" ҲЖ автомобилларига белгиланган чакана нархлар фақат миллий валюта - сўмда белгиланади. Бу ҳолатда автомобилларга белигланган чакана нархлар мазкур Фармон қабул қилингунга қадар бўлган ҳолатда сақлаб қолинади”, дейилади расмий билдирувда.\nПрезидент фармонида GM Uzbekistan автомобиллари нархини 5 сентябрдан фақат сўмда белгиланиши шартлиги белгилаб берилган эди.\nБунгақ қадар ҳам GM Uzbekistan нархларни сўмда белгилаб келган, бироқ Миллий банк белгилаган доллар қийматига қараб нархлар ҳар ҳафтада ўзгартириб турилган.


Коронавирусга қарши курашда энг муваффақиятли мамлакатлар маълум қилинди - Hidoyat.uz\nКоронавирусга қарши курашда энг муваффақиятли мамлакатлар маълум қилинди\nАсосий саҳифа Янгиликлар Дунё янгиликлари Коронавирусга қарши курашда энг муваффақиятли мамлакатлар маълум қилинди\nЧоп этилди Oktabr 22, 2020 Коронавирусга қарши курашда энг муваффақиятли мамлакатлар маълум қилиндиda fikr bildirishni o'chirish\nАёллар томонидан бошқариладиган мамлакатлар CОVID-19 пандемиясига қарши курашда бошқаларга қараганда яхши натижаларга эришишди.\nБу ҳақда Либерал стратегиялар маркази (София) раиси ҳамда Гуманитар фанлар институти (Вена) тадқиқотчиси Иван Крастев айтиб ўтди.\n«Бу эмпирик тарздаги муҳим ҳолатдир. Зеро, корреляция (икки ёки ундан ортиқ тасодифий ўзгарувчининг статистик алоқаси)дан қатъий назар, аёллар бошчилигидаги мамлакатлар эркаклар бошчилигидаги, айниқса, кучли кўринишни истаган давлатлардан жуда катта фарқ қилишди», деб таъкидлади Крастев.\nМутахассиснинг таъкидлашича, аёллар пандемияни уруш сифатида қабул қилишмаган ва муаммони ҳал қилиш учун умуман бошқа «тил»дан фойдаланишган. Эркаклар эса ўз навбатида, вирусни енгиш керак бўлган душман деб қайд этишган, аммо бу инфекцияга қарши туришга ёрдам бермаган.\nКрастев бу борада Янги Зеландия, Германия ва Дания каби мамлакатларни мисол қилиб келтирган.\nАльп музликлари бутунлай йўқ бўлиб кетиш арафасида\nЖума намозида имом қироат қилаётганда баъзи кишилар хам бирга овоз чиқариб қироат қилиши қулоққа чалиниб туради. Шу амал дурустми?\nИмом қироат қилаётган пайтда унга иқтидо қилган киши ҳам ичида қироат қилиши макруҳ амал саналади. Чунки Аллоҳ таоло Қуръони каримнинг Аъроф сурасида:\n“Қуръон ўқилганда унга қулоқ тутинг ва жим бўлинг. Шунда раҳм қилинурсиз”, деган (204-оят).\nАбу Ҳурайра разияллоҳу анҳудан ривоят қилинади: “Ушбу оят намозда Расулуллоҳ соллаллоҳу алайҳи ва саллам ортларида туриб овоз чиқариш ҳақида нозил бўлган” (Ибн Жарир, Ибн Абу Ҳотим, Ибн Мардавайҳ ва Ибн Асокир ривояти).\nКўплаб ҳадиси шарифларда имомнинг қироати иқтидо қилган шахс учун ҳам кифоя қилиши очиқ айтиб ўтилган. Масалан Жобир разияллоҳу анҳудан ривоят қилинган ҳадисда Набий алайҳиссалом: “Имомнинг қироати унга иқтидо қилганнинг қироатидир”, деганлар (Имом Аҳмад ривояти).\nМашҳур муҳаддис олим Бадриддин Айний: “Саксонга яқин саҳобалар имом ортидан қироат қилишдан қайтаришган”, деган (“ал-Биноя фи шарҳил- Ҳидоя”).\nИмом Шаъбий айтадилар: “Мен Бадр ғазотида қатнашган саҳобаларнинг етмиштаси билан учрашдим. Уларнинг ҳаммаси имомга иқтидо қилувчини қироатдан қайтаришар эди”.\nУшбу ва ундан бошқа ривоятларга кўра барча мазҳаб фуқаҳолари имом жаҳрий (овоз чиқариб) қироат қилганда унга иқтида қилган киши қироат қилиши жоиз эмас, деганлар. Валлоҳу аълам.


Бола тарбияси борасида кенг тарқалган хатоларимиз — Sof.uz\nЖАҲОН 21,173,082 13,985,788 759,355\nРозалия Габдулҳакова 6.11 16:26 1004 Таҳлил\n1. Доимийликнинг йўқлиги. Ота-оналарга “илҳом” келганда жуда ҳам талабчан бўлади, бошқа вақтларда эса қоидаларни ўзлари ҳам унутиб қўйишади. Масалан, болалар баъзи хатолари учун қаттиқ жазоланади, айрим хатоларига эътибор ҳам берилмайди.\n2. Оилада 2 хил қадрият ҳукм суради. Яъни, яхши одам қандай бўлиши кераклиги ҳақида ҳамма гапиради, лекин амалда ҳеч ким бу нарсаларни бажармайди. Масалан, ҳалоллик ҳақида гапирилади, лекин майда нарсаларда ҳалолликка эътибор берилмайди.\n3. Оиладаги қоидалар катталар орасида келишиб олинмаган. Ота ёки она талаб қилган нарсани бобо ва бувилар боланинг олдида керак эмас дейди ва жазолашни ман қилади. (Қўявер, ахир бу бола-ку; Бу сафар кечира қолинг, ойижониси кабилар). Ёки она тақиқлаган нарсаларга отаси рухсат беради.\n4. Болага ҳеч қандай чегаралар қўйилмайди. Болаларнинг талаб қилган ҳамма нарсалари, кўп ишлаб болага вақт ажрата олмаётган ота-она ёки бола меҳрини қозонмоқчи бўлган бобоси томонидан сўзсиз олиб берилади. Ота оналар бобоси олдида жазолашга хижолат бўлганидан ёки ғалвага тоқати йўқлигидан фарзандига ҳеч қандай чегара қўя олмайди.\n5. Боланинг ҳар бир қадами назорат остида бўлади. Бола учун ҳамма қарорлар чиқарилади, қоидалар тушунтирилмай, шунчаки амал қилишга мажбурланади. Келажакдаги касби, қизиқишлари ота-онаси тарафидан танланади. Илтимос қилган нарсалари нега мумкин эмаслиги тушунтирилмай, шунчаки олиб берилмайди.\n6. Катталар камчиликлари болалар олдида муҳокама қилинади. Бизда бунинг кенг тарқалган кўриниши – онанинг хатосини ота ёки қайнона болалар олдида гапиради. Натижада фарзанд тарбиячисининг гапларини жиддий қабул қилмайди ва фикрини ҳам ҳурмат қилмай қўяди.\n"Муслима она кундалиги" канали муаллифи\n13.08 17:49 5548\n13.08 00:04 1771\nБугун, 15:01 1672\n13.08 10:23 1519\n12.08 11:50 1387\n21:01 5 Илм-фан\nБугун, 19:13 190 Ўзбекистон\n15 августдан Тошкент метрополитени яна иш бошлайди\nБугун, 18:50 123 Ўзбекистон\nАҳоли норозилигидан сўнг Тошкент шаҳри чегараларини ўзгартириш қайта кўриб чиқиладиган бўлди\nБугун, 18:42 253 Ўзбекистон\nАҚШ элчихонаси Бобомурод Абдуллаев билан боғлиқ вазиятни яқиндан кузатаётганини маълум қилди\nБугун, 18:15 179\nБугун, 17:53 222 Ўзбекистон


Уйингизда тунаганимни эслайсизми? – Mulohaza.uz\nУйингизда тунаганимни эслайсизми?\n10 oy аввал\nМашҳур адиб Жорж Сименон сермаҳсуллиги билан дунёга довруғи кетган эди. Умр бўйи 220 та роман ёзган. Шундан 84 таси комиссар Мегрэга бағишланган.\nКунлардан бир куни ёзувчининг уйига Америкадан кинорежиссёр Альфред Хичкок телефон қилади. Сименон бу пайтда навбатдаги – 158- романини ёзаётганди. Хотини эрини ижоддан чалғитмаслик учун телефон гўшагини ўзи кўтаради.\n– Жорж янги романини ёзаётганди, уни безовта қилмаган маъқул, – дейди уй бекаси режиссёрга.\n– Бемалол ёзаверсин, – дейди режиссёр ҳозиржавоблик билан, – у ёзиб тугатгунча мен кутиб тураман.\nКунлардан бир куни машҳур итальян қўшиқчиси Карузо пулини олиш учун почтага келади. Ёнида паспорти бўлмагани учун почтачи пулни бермайди. Шунда Карузо ўз шахсини тасдиқлаш учун бир операдан арияни қойилмақом ижро этиб, пулини олади.\nБу воқеани эшитган бир танқидчи Карузога иддао қилиб дейди:\n– Энрико, бу ахир санъатни таҳқирлаш-ку!\n– Ишинг қисталанг бўлиб турганда кўзингга санъат ҳам кўринмайди! – дея жавоб қилади Карузо.\nБернард Шоу ноёб китоблар дўконида ўз пиесаларининг илк нашрини кўриб, суюниб кетади. Аммо унда ўз дастхатини кўриб, ҳайрон бўлади. Шундай сўзлар битилганди: “Роберт Фуксга. Ҳурмат билан Бернард Шоу”. Адиб китобни сотиб олиб, яна ўша одамга юборади. Бу гал сал бошқачароқ дастхат битади: “Сизга бўлган ҳурматимни яна бир карра тасдиқлайман. Шоу”.\nМашҳур ёзувчи, режиссёр ва актёр Василий Шукшин ўз юрти Олтойдан Москвага келиб, кинематография институтига имтиҳон топшираётган эди. Ётоқхонада жой бўлмагани боис тунаш учун дарё соҳилига бориб, шу ердаги бир ўриндиққа чўзилади. Энди кўзи илинай деганда уни баланд бўйли, қотмаган келган, қўлида таёғи бўлган бир одам туртиб уйғотади. Шукшин уни қоровул бўлса керак деб ўйлаб, қўрқиб кетади.\n– Нега бу ерда ухлаяпсан? – деб сўрайди ҳалиги одам.\n– Ётадиган жойим йўқ, – жавоб қилади Шукшин.\n– Юр бизникига, ўша ерда ухлайсан, – дейди нотаниш одам.\nУ Шукшинни уйига бошлаб келади, меҳмон қилади ва туни билан суҳбатлашиб чиқади.\nШукшин институтда ўқий бошлаганда кимдир узоқдан унга машҳур режиссёр Иван Пырьевни кўрсатади. Шукшин шунда уйида тунаган ўша одамни танийди.\nОрадан кўп йиллар ўтганда бир куни Шукшин ўзаро гурунгда Пырьевдан сўраб қолади:\n– Уйингизда тунаганимни эслайсизми, Иван Александрович?\n– Эслолмайман, – дея жавоб қилади Пырьев. – Менинг уйимда кўп одамлар тунаган…\nКўрилган : 536\nВатан юрагимда туғилдинг қачон…\nКузнинг жуда ҳам гўзаллигини исботловчи расмлар\nАбадий қолган муҳаббат